title: David Petrasek

text: Petrasek oli HV71:n kasvatti. Hän aloitti joukkueessa Elitserien-uransa kaudella 1994–1995, jolloin Petrasek pelasi 30 runkosarja- ja 11 pudotuspeliottelua. HV71 voitti Ruotsin-mestaruuden keväällä 1995. Petrasek pelasi kuitenkin ison osan kaudestaan vielä HV71:n J20-joukkueessa, jonka tehokkain puolustaja hän oli pisteillä 8+9=17. Kaudella 1995–1996 HV71 voitti J20 SuperElitin mestaruuden. Detroit Red Wings varasi hänet 226. pelaajana .


title: David Petrasek

text: Kaudeksi 2000–2001 Petrasek siirtyi Malmö IF:ään, jossa hän pelasi viisi kautta. Kaudella 2003–2004 Petrasek oli pisteillä 8+16=24 Malmön tehokkain puolustaja ja jakoi Elitserienin puolustajien pistepörssin neljännen sijan. Petrasek otti kaudella 123 minuuttia. Kaudella 2004–2005 Petrasek oli tehopisteillä 10+15=25 jälleen Malmön tehokkain puolustaja. Hän sijoittui puolustajien pistepörssissä kuudenneksi. Malmö joutui sekä keväällä 2004 että 2005 Elitserienin karsintoihin. Keväällä 2005 Malmö putosi sarjatasoa alemmaksi HockeyAllsvenskaniin. Petrasek voitti vuoden 2005 karsinnoissa Malmön sisäisen pistepörssin pisteillä 4+5=9.


title: David Petrasek

text: Malmön pudottua Elitserienistä Petrasek palasi HV71:een kaudeksi 2005–2006. Seuraavalla kaudella 2006–2007 hänet nimettiin joukkueen varakapteeniksi. Petrasek teki HV71:n kanssa kolmivuotisen jatkosopimuksen joulukuussa 2006. Kaudella 2007–2008 Petrasek oli tehopisteillä 2+20=22 HV71:n neljänneksi tehokkain puolustaja, mutta pisteet riittivät kuitenkin koko Elitserienin puolustajien pistepörssin jaettuun yhdeksänteen sijaan. HV71 voitti Elitserienin mestaruuden keväällä 2008. Kaudella 2008–2009 Petrasek oli tehopisteillä 6+22=28 puolustajien pistepörssin seitsemäs. HV71 voitti keväällä 2009 hopeaa ja Petrasek voitti pudotuspelien syöttöpörssin kymmenellä syötöllään.


title: David Petrasek

text: Petrasek teki todellisen läpimurtonsa Elitserienissä kaudella 2009–2010: hän teki pelipaikastaan huolimatta runkosarjassa tehopisteet 15+38=53, joilla hän sijoittui koko Elitserienin pistepörssissä neljänneksi. Petrasek teki Elitserienin puolustajien kaikkien aikojen yhden kauden piste-ennätyksen. Hän teki 12 ylivoimamaalia, eniten Elitserienissä. Petrasek jakoi 11 pisteellään kevään 2010 pudotuspelien puolustajien pistepörssin. HV71 voitti kauden päätteeksi Ruotsin-mestaruuden, ja Petrasek valittiin Ruotsin tähdistökentälliseen.


title: David Petrasek

text: Petrasek siirtyi ensimmäisen kerran ulkomaille kaudeksi 2010–2011, kun hän teki vuoden mittaisen pelaajasopimuksen valkovenäläisen KHL-joukkue Dinamo Minskin kanssa. Kaudeksi 2011–2012 hän siirtyi Minskistä kaksivuotisella sopimuksella KHL:n Sibir Novosibirskiin. Petrasekista nimettiin Sibirin varakapteeniksi. Hän jätti Sibirin kuitenkin jo marraskuussa 2011 ja siirtyi Atlantiin paikkaamaan Daniel Fernholmia. Joulukuun lopulla Petrasek jätti Atlantin. Tammikuussa 2012 hän solmi HV71:n kanssa kevääseen 2015 ulottuneen pelaajasopimuksen.


title: David Petrasek

text: Kaudella 2013–2014 Petrasekista tuli HV71:n kapteeni. Kaudella 2014–2015 hän jatkoi joukkueen varakapteenina. Petrasek ei saanut kauden jälkeen enää neuvoteltua jatkosopimusta HV71:n kanssa. Hän etsi uutta seuraa pitkin kautta 2015–2016, kunnes Petrasek ilmoitti lopettaneensa pelaajauransa maaliskuussa 2016 ja keskittyvänsä jatkossa ravintoloitsijan työhön.


title: David Petrasek

text: Petrasek edusti Ruotsia MM-kilpailuissa vuonna 2011, jolloin hän voitti hopeaa. Petrasek voitti tehopisteillä 2+4=6 turnauksen puolustajien pistepörssin ja hänet valittiin turnauksen tähdistökentälliseen. Petrasek teki A-maajoukkuedebyyttinsä 3. huhtikuuta 1998 Oslossa Suomea vastaan. Hän pelasi tuona keväänä kolme maaottelua ja samoin seuraavalla kaudella. Tämän jälkeen Petrasek pääsi uudestaan takaisin maajoukkueeseen vasta kaudella 2005–2006.


title: David Petrasek

text: Petrasek oli myös mukana, kun Ruotsi voitti alle 20-vuotiaiden MM-hopeaa Bostonissa 1996. Hän pelasi myös alle 18-vuotiaiden EM-kilpailuissa vuonna 1994, jolloin Petrasek voitti Euroopan-mestaruuden.


title: David Petrasek

text: Petrasekilla on tšekkiläinen sukutausta. Elokuussa 2015 hän avasi toisen ammattilaiskiekkoilija Björn Melinin kanssa "El Gordo" -nimisen ravintolan Jönköpingissä. Petrasek on mukana myös poikansa jalkapallojoukkueen toiminanassa.


title: Sanaleikki

text: Sanaleikki on usein huvittava kielellinen ilmaus, joka perustuu sanojen monimerkityksellisyyteen tai äänteellisiin ominaisuuksiin, kuten alku- ja loppusointuun. Sanaleikkeihin voi sisältyä kuulijaa huvittavia tai ärsyttäviä arvoituksia tai kompia. Sanaleikkejä on vaikeaa, joskus mahdotonta kääntää toisille kielille.


title: Sanaleikki

text:
Eräs sanaleikki on sijoittaa tietynkaltaisia sanoja lauseiden sisään esimerkiksi:
Kie"varis"sa m"alli"puuseppä "ruokki" tut"tavi"aan! tai muodostaa lauseita joissa kirjaimet esiintyvät samoina: "Juu, rikas" vitamiineista on tuo "juurikas." "Tukki tukki tukkitien" on myös sanaleikki, sellainen, jossa sama sana esiintyy kahdessa eri merkityksessä.


title: Sanaleikki

text: Muita sanaleikkejä ovat esimerkiksi anagrammit, palindromit ja sananmuunnokset.


title: Taking Children Seriously

text: Taking Children Seriously (lyh. TCS; ) on kasvatusliike ja koulutuksellinen filosofia, jonka ydinidea on se, että on sekä mahdollista että suotavaa kasvattaa ja kouluttaa lapsia tekemättä mitään vastoin heidän tahtoaan ja panematta heitä tekemään mitään vastoin tahtoaan.


title: Taking Children Seriously

text: Liikkeen perustivat vuonna 1994 sähköpostilistana libertaristit Sarah Fitz-Claridge ja David Deutsch. Deutsch on Oxfordin yliopiston teoreettisen fysiikan professori.


title: Taking Children Seriously

text: TSC:n mukaan aikuisten ja lasten perinteiset vuorovaikutukset perustuvat pakkovaltaan. TCS ei kuitenkaan ole kasvatusmetodi vaan pikemminkin tyyli, ajattelutapa, filosofia. TSC:n dogmit perustuvat fallibilismiin, siihen että jokainen ihminen on erehtyväinen. TSC:n filosofiaa inspiroi Karl Popperin epistemologia. Popper oli itsekin kasvattaja ja kouluttaja ennen kuin ryhtyi filosofiksi. Itse asiassa filosofia oli tuolloin hänelle vain toinen vaihtoehto: mahdollisuus emigroitua ja välttyä Anschlussilta.


title: Moussa Sow

text: Moussa Sow (s. 19. tammikuuta 1986 Mantes-la-Jolie, Ranska) on ranskalaissenegalilainen jalkapalloilija. Hän edustaa turkkilaista Fenerbahçea ja on pelipaikaltaan hyökkääjä.


title: Moussa Sow

text: Sow aloitti ammattilaisuransa Rennesistä vuonna 2004, jota ennen hän oli pelannut seuran juniorijoukkueissa. Hän pelasi joukkueessa vuoteen 2010 asti, viettäin ainoastaan kauden 2007–2008 lainalla Sedanissa. Kesällä 2010 Sowin sopimus joukkueen kanssa umpeutui ja niin hän siirtyi kolmivuotisella Lilleen.


title: Moussa Sow

text: Sow onnistui maalinteossa heti ensiesiintymisessään uudessa joukkueessa vanhaa seuraansa Rennesiä vastaan. Kaudella 2010–2011 hän voitti sarjan maalikuninkuuden 25 osumallaan ja oli yksi LOSCin mestaruuden avainhahmoista.


title: Moussa Sow

text: Tammikuussa 2012 Sow siirtyi LOSCista Turkin Superliigaan Fenerbahçen joukkueeseen. Sow teki seuran kanssa 4,5-vuotisen sopimuksen ja siirtosumma oli noin 13 miljoonaa euroa.


title: Moussa Sow

text: Sow teki ensiesiintymisensä Senegalin maajoukkueessa 5. syyskuuta 2009 ottelussa Angolaa vastaan.


title: Vehnäjauho

text: Vehnäjauho on vehnän jyvistä valmistettu jauho. Vehnäjauhoja käytetään varsin yleisesti leipomisessa ja ruuan valmistamisessa. Vehnäjauhosta voi leipoa muun muassa erilaisia kakkuja, leipää, pikkuleipiä ja pizzaa. Ohukaisetkin valmistetaan vehnäjauhoista. Vehnäjauholla voi myös suurustaa kastikkeita.


title: Vehnäjauho

text: Vehnäjauhoista valmistettuja tuotteita ovat muun muassa pasta ja vehnähiutaleet. Muita vehnän jyvistä valmistetuja tuotteita ovat mannasuurimot ja vehnäsuurimot. Jyvän ravinteikkaimmat osat, alkiot, voidaan erottaa jauhatuksessa omaksi jauholajikseen vehnänalkioiksi, ja jauhatuksen sivutuotteena saadaan jyvien uloimmasta kuorikerroksesta vehnäleseitä.


title: Vehnäjauho

text: Vehnäjauhot voidaan ryhmitellä sen mukaan, mitä jyvän osia ne sisältävät:


title: Jonas Eriksson

text: Jonas Eriksson (s. 28. maaliskuuta 1974 Sigtuna, Ruotsi) on ruotsalainen jalkapalloerotuomari. Hänestä tuli kansainvälinen erotuomari vuonna 2002. Ruotsin Allsvenskanissa hän tuominnut vuodesta 2000 lähtien.


title: Hagenin–Poiseuillen yhtälö

text: Hagen–Poiseuillen yhtälö tai Poiseuillen yhtälö on virtausdynamiikan yhtälö, jonka avulla voidaan määrittää painehäviö laminaariselle virtaukselle poikkileikkaukseltaan ympyränmuotoisessa putkessa. Sen johtivat toisistaan riippumatta Gotthilf Heinrich Ludwig Hagen vuonna 1839 ja Jean Léonard Marie Poiseuille vuonna 1838. Yhtälön julkaisi ensimmäistä kertaa Poiseuille vuosina 1840 ja 1846.


title: Hagenin–Poiseuillen yhtälö

text:
Hagen–Poiseuillen yhtälö on
missä


title: Hagenin–Poiseuillen yhtälö

text: Lähdetään Navier–Stokesin yhtälöistä. Oletetaan virtaus stationääriseksi ja sylinterisymmetriseksi sekä putken suunnassa homogeeniseksi, jolloin jäljelle jää


title: Hagenin–Poiseuillen yhtälö

text: missä formula_3 on fluidin tiheys, formula_4 sen kinemaattinen viskositeetti, formula_5 säteestä riippuva virtausnopeus ja formula_6 osittaisdifferentiaalioperaattori. Kirjoitetaan tämä vielä skalaarimuotoon sylinterisymmetrisyys ja "x"-suuntainen homogeenisuus huomioon ottaen:


title: Hagenin–Poiseuillen yhtälö

text: Nyt kaksi kertaa integroimalla ja asettamalla rajaehdot formula_8 ja formula_9 saadaan ratkaisu


title: Hagenin–Poiseuillen yhtälö

text: eli putkivirtauksen poikkileikkaus on paraboloidin muotoinen.


title: Hagenin–Poiseuillen yhtälö

text: Toisaalta integroimalla edellinen lauseke putken poikkileikkauksen "S" yli saadaan tilavuusvirta eli


title: Hagenin–Poiseuillen yhtälö

text: mistä Hagen–Poiseuillen yhtälö seuraa kirjoittamalla formula_12 ja ratkaisemalla painehäviö formula_13.


title: Benito Cocchi

text: Benito Cocchi (5. marraskuuta 1934 Minerbio – 5. toukokuuta 2016) oli italialainen roomalaiskatolinen arkkipiispa. Hänet vihittiin papiksi Bolognan arkkihiippakuntaan 14. maaliskuuta 1959 ja nimitettiin sen vihkipiispaksi sekä Zaraïn titulaaripiispaksi 12. joulukuuta 1974. Piispaksi vihkiminen seurasi 6. tammikuuta 1975. Pääkonsekraattorina toimi Antonio Poma, jota avustivat Marco Cé ja Luigi Dardani.


title: Benito Cocchi

text: 22. toukokuuta 1982 Cocchi sai nimityksen Parman (-Fontevivon) hiippakunnan piispaksi. 12. huhtikuuta 1996 hänet nimitettiin Modena-Nonantolan arkkipiispaksi. Hänet asetettiin tähän virkaan 9. kesäkuuta 1996, ja hän toimi tehtävissään, kunnes jäi eläkkeelle 27. tammikuuta 2010.


title: Giovanni Zerbini

text: Giovanni Zerbini (s. 29. joulukuuta 1927) on Chiarissa, Italiassa, mutta Brasiliassa toiminut roomalaiskatolinen piispa. Hänet vihittiin salesiaanien papiksi 29. kesäkuuta 1956 ja nimitettiin Guarapuavan hiippakunnan piispaksi 11. tammikuuta 1995. Piispaksi vihkiminen seurasi 19. helmikuuta. Pääkonsekraattorina toimi Bruno Foresti, jota avustivat Vigilio Mario Olmi ja Pedro Antônio Marchetti Fedalto.


title: Giovanni Zerbini

text: Zerbini jäi eläkkeelle 2. heinäkuuta 2003.


title: Paolo Rabitti

text: Paolo Rabitti (s. 18. lokakuuta 1936 Castellarano) on italialainen roomalaiskatolinen arkkipiispa. Hänet vihittiin papiksi Bolognan arkkihiippakuntaan 30. lokakuuta 1960 ja nimitettiin San Marino-Montefeltron hiippakunnan piispaksi 25. toukokuuta 1995. Piispaksi vihkiminen seurasi 24. kesäkuuta. Pääkonsekraattorina toimi Giacomo Biffi, jota avustivat Francesco Marchisano ja Mariano De Nicolò.


title: Paolo Rabitti

text: Rabitti sai 2. lokakuuta 2004 nimityksen Ferrara-Comacchion arkkihiippakunnan arkkipiispaksi. Hänet asetettiin tähän virkaan 28. marraskuuta.


title: HMS Arbutus (M86)

text: HMS Arbutus (viirinumero M86 ja K86) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Arbutus (M86)

text: Alus tilattiin 25. heinäkuuta 1939 Blythistä Blyth Shipbuilding and Dry Docks Company Limitediltä. Sen köli laskettiin 30. marraskuuta ja alus laskettiin vesille 5. kesäkuuta 1940. Alus valmistui 12. lokakuuta.


title: HMS Arbutus (M86)

text: "HMS Arbutus" ja "HMS Camellia" upottivat 7. maaliskuuta 1941 Islannin kaakkoispuolella () Saksan laivaston sukellusveneen "U-70:n". Alus pelasti merestä 5. huhtikuuta 40 merimiestä brittiläiseltä kauppa-alus "Athenicilta", jonka sukellusvene "U-76" oli upottanut torpedoimalla. Alus pelasti 12. kesäkuuta "HMS Pimpernelin" kanssa yhdeksäntoistä miehistänjäsentä sukellusvene "U-552:n" torpedoimalta brittiläiseltä rahtilaivalta "Chinese Princeltä".


title: HMS Arbutus (M86)

text: "HMS Arbutus" upposi 5. helmikuuta 1942 Pohjois-Atlantilla noin 295 merimailia Irlannin rannikon Erris Headista länteen Saksan laivaston sukellusveneen "U-136" torpedoimana.


title: Maltsat

text: Maltsat ("Atriplex") on kasvisuku revonhäntäkasvien ("Amaranthaceae"), aiemman luokituksen mukaan savikkakasvien ("Chenopodiaceae"), heimossa. Useimmat maltsat ovat yksivuotisia ruohoja, joiden lehdet ovat vastakkain. Monet maltsalajit ovat ulkomuodoltaan hyvin muuntelevia. Maltsat muistuttavat paljon savikoita ("Chenopodium"), mutta ovat harvemmin rakkokarvaisia.


title: Maltsat

text: Joitain maltsalajeja, esimerkiksi tarhamaltsaa ("Atriplex hortensis"), viljellään lehtivihanneksina.


title: Albert Joseph Tsiahoana

text: Albert Joseph Tsiahoana (3. elokuuta 1927 – 15. kesäkuuta 2012) oli madagaskarilainen roomalaiskatolinen arkkipiispa. Hänet vihittiin papiksi Diégo-Suareziin 26. elokuuta 1956 ja nimitettiin sen vihkipiispaksi sekä Abthugnin titulaaripiispaksi 10. helmikuuta 1964. Piispaksi vihkiminen seurasi 14. kesäkuuta. Pääkonsekraattorina toimi Edmond-Marie-Jean Wolff, jota avustivat Gilbert Ramanantoanina ja Jules-Joseph Puset.


title: Albert Joseph Tsiahoana

text: Tsiahoana osallistui Vatikaanin toiseen kirkolliskokoukseen. Hän sai 13. huhtikuuta 1967 nimityksen Diégo-Suarezin arkkipiispaksi. Arkkihiippakunnan nimi vaihdettiin Antsirananaksi 28. lokakuuta 1989. Tsiahoana toimi sen johdossa, kunnes erosi tehtävistään 14. marraskuuta 1998.


title: Philibert Randriambololona

text: Philibert Randriambololona SJ (1. toukokuuta 1927 – 17. huhtikuuta 2018) oli madagaskarilainen roomalaiskatolinen arkkipiispa. Hänet vihittiin papiksi 30. heinäkuuta 1961 ja nimitettiin Antsirabén hiippakunnan koadjuuttoripiispaksi 1. syyskuuta 1988. Piispaksi vihkiminen seurasi 27. marraskuuta. Pääkonsekraattorina toimi Victor Razafimahatratra, jota avustivat Jean-Maria Rakotondrasoa ja Agostino Marchetto.


title: Philibert Randriambololona

text: Randriambololonasta tuli Antsirabén piispa 19. kesäkuuta 1989. Hän sai nimityksen Fianarantsoan arkkipiispaksi 17. joulukuuta 1992 ja toimi tässä virassa, kunnes jäi eläkkeelle 1. lokakuuta 2002.


title: Karihaaran Tenho

text: Karihaaran Tenho on vuonna 1910 perustettu kemiläinen urheiluseura.


title: Karihaaran Tenho

text: Alkuvuosina seuran lajeihin kuuluivat voimistelu, paini, hiihto ja yleisurheilu. Lajivalikoima kasvoi toisen maailmansodan jälkeen muun muassa nyrkkeilyllä, painonnostolla, jalkapallolla, koripallolla ja jääkiekolla. Erityisesti painissa ja nyrkkeilyssä Tenhon urheilijat ovat saavuttaneet menestystä SM-tasolla.


title: Karihaaran Tenho

text: Jääkiekossa Tenho pelasi korkeimmillaan Suomen sarjassa, toiseksi korkeimmalla sarjatasolla, kahden kauden ajan. Jalkapallossa seura pelasi yhteensä kahdeksan kautta Suomensarjassa 1960-luvulla. Vuonna 1955 seura voitti Työväen Urheiluliiton jalkapallomestaruuden ja kaudella 1957 se eteni Suomen Cupissa välieriin.


title: Karihaaran Tenho

text: Karihaaran Tenhossa ovat jalkapallo-oppinsa saaneet muun muassa entiset liigapelaajat Jukka Ollikkala ja Jarno Kallijärvi. Myös entinen kansanedustaja Esko-Juhani Tennilä on pelannut seuran riveissä jalkapalloa.


title: Karihaaran Tenho

text: Nykyisin seuralla ei ole enää kilpailutoimintaa.


title: Velikije Lukin rautatieasema

text: Velikije Lukin rautatieasema () on Velikije Lukin kaupungissa Venäjän Pihkovan alueen eteläosissa sijaitseva rautatieasema. Asema on Venäjän rautateiden merkittävä kauttakulku- ja risteysasema Moskovan Riian aseman ja Latvian Riian välisellä radalla.


title: Velikije Lukin rautatieasema

text: Velikije Lukiin saapuvat kaukojunat jatkavat neljään suuntaan: Moskovaan, Riikaan tai Pietariin (joko suorempaa reittiä Dnon kautta tai pitempää reittiä Bologojen kautta). Lisäksi asemalta on lähijunaliikennettä. Venäjän rautateiden aluejaossa asema kuuluu läntiseen Lokakuun rautateiden toimialueeseen.


title: Kastanjaselkätyranni

text: Kastanjaselkätyranni ("Lessonia rufa") on Etelä-Amerikassa elävä varpuslintu. Se on pieni avointen maiden lintu, jota tavataan mantereen eteläosassa. Naaraat ovat ruskehtavia ja koiraat mustia lukuun ottamatta selän hyvin erottuvaa kastanjanruskeaa laikkua. Ne ovat saaneet Chilessä nimen "Colegial" eli "koulupoika", koska koiraiden läikkä muistuttaa koululaisen nahasta tehtyä kirjalaukkua. Kastanjaselkätyranni on joskus luettu samaan lajiin ruskoselkätyrannin kanssa.


title: Kastanjaselkätyranni

text: Kastanjaselkätyranni on pienikokoinen lintu, jonka pituus on 11,5–12,5 senttiä. Lajin lyhyt nokka sekä jalat ovat mustat. Jalan takakynsi on hyvin pitkä. Koiraiden höyhenpuku on musta, lukuun ottamatta selässä olevaa selvästi erottuvaa kastanjanruskeaa laikkua. Naaraat ovat ovat selvästi eri värisiä. Niiden pää ja kaula ovat ruskehtavanharmaat ja selkä haalean punaruskea. Siivet ovat pääosin mustat ja niissä on myös juovia. Vatsapuoli vaaleantuhkanharmaa. Nuoret linnut ovat hyvin samanvärisiä kuin naaraat, mutta niiden selkä on punaruskeampi.


title: Kastanjaselkätyranni

text: Kastanjaselkätyranni muistuttaa ulkonäöltään ruskoselkätyrannia, mutta kastanjaselkätyrannit ovat pienempiä. Lisäksi niiden naarailla vatsapuoli on haaleampi, niillä on näkyvät siipikuviot ja pyrstön reunat ovat valkoiset. Naaraat voidaan sekoittaa myös pahtamaatyranneihin, joiden selästä puuttuu kuitenkin kastanjaselkätyranninaaraille ominainen punaruskea häivähdys.


title: Kastanjaselkätyranni

text: Kastanjaselkätyrannin pesintäalue ulottuu Keski-Chilestä ja Keski-Argentiinasta Tulimaahan. Talveksi ne muuttavat pohjoiseen Argentiinaan Pohjois-Chileen, Etelä-, ja Itä-Boliviaan, Paraguayhin, Uruguayhin, ja Brasilian kaakkoiskärkeen. Harhailijana lajia on tavattu myös Falklandinsaarilla ja Antarktiksen alueella.


title: Kastanjaselkätyranni

text: Lajin elinympäristöä ovat avoimet maat, joilla kasvaa lyhyttä ruohoa tai on paljasta maata. Sen elinpaikat ovat lähellä marskimaita, rannikkolaguuneja, soita, rannikkoa tai järvenrantoja. Kastanjaselkätyrannin elinympäristö on yleensä alle 1 000 metrin korkeudessa merenpinnasta, mutta sitä on tavattu jopa 2 000 metrin korkeudessa.


title: Kastanjaselkätyranni

text: Kastanjaselkätyranni on hyvin aktiivinen lintu. Se liikkuu lähinnä maassa, mutta sitä näkee usein myös istumassa matalissa pensailla ja aidoilla sekä kivillä ja kummuilla. Pesintäajan ulkopuolella se liikkuu pieninä, löyhinä ryhminä. Ravinto koostuu hyönteisistä, joita se saalistaa maassa juosten, ja tekee usein pyrähdyksiä ilmaankin nappaamaan niitä.


title: Kastanjaselkätyranni

text: Lisääntymisaika ulottuu syyskuulta tammikuuhun. Etelässä pesivät kastanjaselkätyrannit lisääntyvät myöhemmin kuin pohjoisen lajitoverit. Koiraat tekevät soitimella 10–15 metrin pyrähdyksiä ylös ilmaan. Kuppimainen pesä rakennetaan varvuista, pienistä oksista, juurista, ja heinästä. Se sijaitsee usein ulkonevan kasvillisuuden alla, kallionkielekkeellä, marskimaan heinikossa tai matalassa pensaassa. Naaras munii pesään kahdesta neljään munaa. Koiras ei osallistu poikasten hoitoon millään tavalla, joten työ jää kokonaan naaraan vastuulle. Kun poikaset ovat tulleet lentokykyisiksi ja pystyvät lentämään pitkiä matkoja, ne muuttavat emonsa kanssa pohjoiseen.


title: Thomas Homer-Dixon

text: Thomas Homer-Dixon (s. 1956 Victoria, Brittiläinen Kolumbia) on kanadalainen politiikan tutkija, professori ja tietokirjailija. Hän toimii professorina Waterloon yliopiston ympäristötieteellisessä tiedekunnassa sekä Balsillien kansainvälisen politiikan oppilaitoksessa. Aikaisemmin hän on toiminut professorina Toronton yliopiston rauhan ja konfliktien tutkimuslaitoksella. Hänen tutkimusalueisiinsa kuuluvat ympäristön ja konfliktien vuorovaikutus, globaali turvallisuus, yhteiskuntien sopeutuminen taloudellisiin, ekologisiin ja teknologisiin muutoksiin, energiakysymykset sekä yhteiskunnallinen romahdus.


title: Thomas Homer-Dixon

text: Thomas Homer-Dixon syntyi vuonna 1956 Victoriassa, Brittiläisessä Kolumbiassa Kanadassa. Hän suoritti kandidaatin tutkintonsa politiikan tutkimuksesta vuonna 1980 Carletonin yliopistossa Ottawassa. Tohtorin tutkintonsa hän suoritti vuonna 1989 samasta pääaineesta yliopistossa Massachusetts Institute of Technology. Hänen väitöskirjansa käsitteli kansainvälisiä suhteita, puolustuspolitiikkaa ja aseiden valvontaa, kognitiotiedettä ja konfliktiteoriaa. Tutkintonsa jälkeen Homer-Dixon siirtyi Toronton yliopistoon, missä hän johti useita kansainvälisiä projekteja koskien ympäristöllisten jännitteiden ja väkivallan yhteyksiä kehitysmaissa.


title: Thomas Homer-Dixon

text: Homer-Dixonin tutkimusote on erittäin poikkitieteellinen ja hän hyödyntää politiikan tutkimuksen lisäksi taloustiedettä, ympäristötiedettä, maantiedettä, kognitiotiedettä, sosiaalipsykologiaa sekä kompleksisuusteoriaa. Homer-Dixonin vaikutus ympäristöä ja turvallisuutta koskevaan keskusteluun on ollut huomattava ja häntä pidetään laajasti aihepiirin yhtenä tärkeimmistä asiantuntijoista.


title: Thomas Homer-Dixon

text: Thomas Homer-Dixon itse jakaa tutkimuksellisen lähestymistapansa neljään pääkohtaan:


title: Thomas Homer-Dixon

text: Homer-Dixon on 2000-luvulla alkanut kiinnittää erityistä huomiota yhteiskuntien käytössä olevaan energiaan ja kompleksisten järjestelmien termodynamiikkaan. Hän katsoo, että ihmiskunta on siirtymäisillään runsaan, halvan ja korkealaatuisen energian kaudelta energian niukkuuden kaudelle. Hän myös huomauttaa, että tutkijat ovat hädin tuskin vasta alkaneet kiinnittää huomiota tähän siirtymään ja sen vaikutuksiin.


title: Thomas Homer-Dixon

text: Homer-Dixon on julkaissut eri sanomalehdissä ja aikakausjulkaisuissa kymmeniä artikkeleita. Niissä hän on käsitellyt muun muassa kompleksisuutta, yhteiskunnallista romahdusta, energiaa, terrorismia, sotaa, taloutta, ilmastonmuutosta ja väestökysymyksiä. Tärkeiden aihealueiden joukkoon Homer-Dixon laskee myös öljyhuipun ja muuttoliikkeen.


title: Thomas Homer-Dixon

text: Homer-Dixonin vuonna 1999 ilmestynyt kirja "Environment, Scarcity, and Violence" vetää yhteen hänen edeltäneiden kymmenen vuoden tutkimuksensa. Teos käsittelee ympäristöllisen stressin ja sosiaalisen konfliktin yhteyksiä. Käyttäen esimerkkejä Kiinasta, Saharan eteläpuolisesta Afrikasta sekä Meksikosta Homer-Dixon osoittaa, kuinka uusiutuvien luonnonvarojen niukkuus ja epätasainen jakautuminen johtavat pahenevaan köyhyyteen, suuriin muuttoliikkeisiin, syveneviin sosiaalisiin jakoihin sekä instituutioiden heikentymiseen. Hän kuitenkin huomauttaa, että tämä ympäristön vaikutus sosiaaliseen maailmaan on usein epäsuora ja ongelmia voidaan vähentää poliittisilla ratkaisuilla. Teos sai useita positiivisia arvioita.


title: Thomas Homer-Dixon

text: Vuonna 2000 ilmestynyt Homer-Dixonin teos "The Ingenuity Gap" käsittelee yhteiskunnallista ongelmanratkaisua ja kompleksisuutta. Kirjan perusteesin mukaan modernin sivilisaation kompleksisuuden taso on kasvanut niin suureksi, että sen ymmärtäminen ja hallitseminen on muuttunut lähes mahdottomaksi. Asiantuntijatkaan eivät ole perillä siitä, ”missä mennään”. Ihmiskunta on lajina päästänyt valloilleen sellaisia voimia, joita se ei hallitse ja jotka eivät ole hallittavissa. Tämä kekseliäisyyskuilu johtaa siihen, että kasvavaan ongelmanratkaisun tarpeeseen ei ole tarjolla riittävästi ideoita.


title: Thomas Homer-Dixon

text: Homer-Dixonin mukaan erityisesti köyhät maat kärsivät kekseliäisyyskuilusta, mutta rikkaatkaan maat eivät ole sille enää immuuneja. Kasvavan kekseliäisyyden tarpeen ja pahenevan keksimisen epävarmuuden erotuksen aiheuttamat ongelmat koskevat kaikkia. Kuilun leventyessä seurauksena voi olla poliittinen hajoaminen sekä väkivaltainen mullistus.


title: Thomas Homer-Dixon

text: Homer-Dixonin vuonna 2006 julkaisema teos "The Upside of Down" käsittelee yhteiskuntien kasvua, kriisiytymistä ja uudistumista. Teoksen mukaan nykypäivän kasvavat ympäristöongelmat ja energiatalouden kriisi saattavat johtaa kansallisen ja globaalin järjestyksen murtumiseen, mikä voi pahimmillaan vahingoittaa miljardeja ihmisiä. Homer-Dixon kuitenkin katsoo, että tämä lopputulos ei ole välttämätön ja on olemassa keinoja estää se. Vanhan järjestyksen murtuminen ei nimittäin ole pelkkä uhka, vaan myös mahdollisuus. Ennakkoluulottomuus ja valmistautuneisuus mahdollistavat luovan ja rohkean yhteiskunnallisen uudistamisen.


title: Thomas Homer-Dixon

text: Teoksessaan Homer-Dixon erittelee viisi ”tektonista jännitettä”, jotka kerääntyvät syvällä globaalin sivilisaation pinnan alla:


title: Thomas Homer-Dixon

text: Viidestä tekijästä energiajännite on Homer-Dixonin mukaan pahin, koska energia on ihmiskunnan tärkein resurssi. Kun energiasta on niukkuutta ja se on kallista, vaikeutuvat kaikki yhteiskuntien yritykset turvata tarpeensa, kuten ruoan tuottaminen, makean veden saanti, tiedon hankkiminen ja käsittely sekä puolustautuminen. Kompleksisuuden vaatimat energiakustannukset ja energian tuottamisen EROEI-suhde ovat olennaisia tekijöitä yhteiskunnan selviytymisen kannalta.


title: Thomas Homer-Dixon

text: Viiden jännitteen muodostaman uhan moninkertaistavat modernien yhteiskuntien kasvava keskinäinen riippuvaisuus ja yhteyksien nopeus sekä pienten ryhmien kehittyvä kyky aiheuttaa valtavaa vahinkoa – jopa tuhota kokonaisia kaupunkeja. Homer-Dixon vertaa nykyistä kriisiä Rooman valtakunnan 2000 vuotta sitten kokemaan kriisiin. Hän väittää, että viisi jännitettä yhdessä voimistavien tekijöiden kanssa ovat tappava yhdistelmä. Ne lisäävät hyvinvointimme kannalta olennaisten systeemien ketjureaktion omaisen romahduksen riskiä. Tällaista romahdusta Homer-Dixon kutsuu ”synkronoiduksi kaatumiseksi”. Yhteiskuntien on tehtävä kaikkensa estääkseen sitä tapahtumasta. Toisaalta, jos ihmiset ovat siihen valmistautuneita, he voivat lieventää romahduksen vaikutuksia ja käyttää tilaisuutta instituutioiden, yhteiskunnallisten suhteiden, teknologioiden ja vakiintuneiden tapojen syvälliseen uudistamiseen. Tämä on Homer-Dixonin mukaan todennäköisesti paras tapa varmistaa tulevaisuuden hyvinvointi ja inhimillisyys.


title: Kuivaava pyykinpesukone

text: Kuivaava pyykinpesukone on pyykinpesukoneen ja kuivausrummun yhdistelmä.


title: Kuivaava pyykinpesukone

text: Kuivaavat pyykinpesukoneet vievät vain puolet siitä tilasta, mitä erilliset laitteet veisivät. Kuivaavat pyykinpesukoneet eivät myöskään tarvitse hormiliitäntää, vaan tiivistävät kosteuden ja johtavat sen viemäriin.


title: Kuivaava pyykinpesukone

text: Epätäydellinen lista valmistajista, jotka tekevät kuivaavia pyykinpesukoneita:


title: Huuma (vuoden 1981 elokuva)

text: Huuma ("Body Heat") on Lawrence Kasdanin ohjaama draamaelokuva vuodelta 1981. Elokuvassa lakimies Ned Racine rakastuu Matty Walker -nimiseen naiseen, joka on naimisissa. Ollakseen yhdessä, he suunnittelevat murhaavansa tämän aviomiehen. Suunnitelma vaikuttaa äkkiseltään täydelliseltä, mutta matkassa on mutkia..


title: Huuma (vuoden 1981 elokuva)

text: Ned elättää itsensä juristina ja menestyy vähintäänkin kohtalaisen hyvin. Hän tapaa Matty Walker -nimisen naisen, ja molemmat tuntevat siitä hetkestä lähtien jotain. Matty esittää aluksi vaikeasti tavoiteltavaa kuten naisen kuuluukin, mutta lopulta Nedin sitkeys palkitaan. Alun vaimea kiinnostus ja elokuvan nimen mukainen huuma leimahtavat liekkeihin Nedin heittäessä tuolin lasisen oven läpi päästäkseen suutelemaan oven takana olevaa rakastamaansa naista, ja tämäkään ei voi enää kiihkolleen mitään. Hidasteena matkan varrella on se, että Matty on naimisissa. Toisaalta hän kokee Nedin kanssa jotain mitä ei todellakaan saa mieheltään, toisaalta tämä kohtelee häntä törkeänpuoleisesti.


title: Huuma (vuoden 1981 elokuva)

text: He alkavat suunnitella miehen murhaamista, ja vannovat tekevänsä sen yhdessä päämääränsä saavuttaakseen. Ainakin aluksi yhtenä epäilyttävänä asiana tuntuu olevan huono avioehto, tosin kaksikko päättää myöhemmin, ettei se niin haittaa. Ned rakentaa yhdessä kaverinsa (joka on joskus ollut hänen päämiehensä) aikapommin, jolla on tarkoitus räjäyttää Mattyn ja Edmundin (aviomies) venevaja, polttaa siellä lojuva ruumis, sekä näin toivon mukaan hävittää todisteita. Suunnitelman toteuttaminen alkaakin lupaavasti Nedin livahtaessa yöllä pariskunnan taloon heidän yrittäessään nukkua. Edmund hiipii alakertaan kuultuaan epäilyttäviä ääniä, ja häntä odottava Ned astuu esiin. Pienessä paininujakassa Ned kolauttaa kalikalla onnenrikkojaa pari kertaa, nukuttaen hänet ikuiseen uneen. Ruumiskin saadaan räjäytettyä suunnitelman mukaisesti bensalla kyllästetyllä aikapommilla, ja nuoripari huokaisee helpotuksesta.


title: Huuma (vuoden 1981 elokuva)

text: Kaksi Nedin kollegaa alkaa kuitenkin haistamaan palaneen käryä, ja varoittavatkin tälle naisesta koituvan ongelmia. He myös tutkivat juttua omin päin. Avioehdon vastaisesti perunkirjoituksissa Matty periikin yllättäen kaiken, osan omaisuudesta Edmund olisi halunnut myös siskolleen, Heatherille. Mattyn kotiapulainen myös mutkistaa asioita, hänen löydettyään Nedin silmälasit talosta, jossa myös sattuu olemaan hänen sormenjälkensä. Matty erottaa hänet palveluksesta, mutta hän aavistaa kaksikon suhteen, sekä murhapolton ja alkuperäisen suunnitelman mukaan lasit saa takaisin rahaa vastaan. Maddy saa Nedin käymään venevajassa, jossa lasien vaihto piti toteutua, mutta Nedin odotellessa Mattyä tämän talon ulkopuolella totuus alkaa valjeta hänelle. Matty saapuu paikalle, ja tunnustaa käyttäneensä Nediä välikappaleena miehensä murhaamisessa, mutta suunnitelmansa vastaisesti rakastuikin tähän. Ned kehottaa häntä menemään vajaan etsimään silmälaseja. Hänen syöksyessään sitä kohti Ned alkaa aavistamaan jotain, ja lähtee tämän perään huutaen hänen nimeään, mutta liian myöhään. Vaja räjähtää. Ned päätyy kaltereiden taakse tekojensa takia, mutta Matty sen sijaan nähdään räjähdyksestä huolimatta rentoutumassa aurinkoisella rannalla..


title: Huuma (vuoden 1981 elokuva)

text: "The New York Timesin" kriitikot valitsivat "Huuman" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Eddie Murphy Delirious

text: Eddie Murphy Delirious on vuonna 1983 Washingtonissa Constitution Hallissa kuvattu, Bruce Gowersin ohjaama televisioelokuva, joka dokumentoi Eddie Murphyn stand up -esitystä. Suosion myötä "Eddie Murphy Delirious" sai vuonna 1987 jatko-osan "Eddie Murphy lavalla".


title: Karbamoyylifosfaatti

text: Karbamoyylifosfaatti (CHNOP) on karbamaattijohdannainen ja sisältää fosfaattiryhmän. Tämän rakenteen vuoksi yhdisteen karbamoyyliryhmällä on korkea siirtopotentiaali. Karbamoyylifosfaatti on tärkeä välituote ureakierrossa ja pyrimidiiniemästen synteesissä.


title: Karbamoyylifosfaatti

text: Eliöt syntetisoivat karbamoyylifosfaattia ammoniakista ja vetykarbonaatti-ionista. Reaktiota katalysoi karbamoyylifosfaattisyntetaasi I ja se tapahtuu karboksifosfaatti- ja karbamihappovälivaiheiden kautta mitokondriossa. Mitokondriossa se osallistuu ureakierron seuraavaan vaiheeseen, jossa se reagoi ornitiinin kanssa muodostaen sitrulliinia ja tätä reaktiota katalysoiva entsyymi on ornitiinitranskarbamylaasi.


title: Karbamoyylifosfaatti

text: Karbamoyylifosfaatti osallistuu myös pyrimidiinirenkaan sisältävien yhdisteiden synteesiin, joka tapahtuu sytosolissa. Normaalisti karbamoyylifosfaatti ei kykene läpäisemään mitokondrion ulkokalvoa, mutta yhdisteen konsentraation kasvaessa osa karbamoyylifosfaatista pääsee myös sytosoliin. Suurin osa sytosolin karbamoyylifosfaatista muodostuu kuitenkin karbamoyylifosfaattisyntetaasi II-entsyymin syntetisoimana ja tällöin ammoniakin lähteenä toimii glutamiiniaminohappo. Sytosolissa karbamoyylifosfaatti reagoi aspartaamihapon kanssa muodostaen karbamoyyliaspartaamihappoa aspartaattitranskarbamylaasin katalysoimana. Muodostuneesta yhdisteestä tuotetaan edelleen oroottihappoa ja pyrimidiinirakenteen sisältäviä yhdisteitä.


title: Alfonso VIII (Kastilia)

text: Alfonso VIII oli Kastilian kuningas vuosina 1158–1214. Alfonson äiti oli kuollut lapsivuoteeseen ja isän Sancho III:n kuollessa hän oli vain kaksivuotias. Alfonson alaikäisyysvuodet olivat suuren sisäisen hajaannuksen aikaa Kastiliassa, kun Laran ja Castron ylhäisöperheet taistelivat vallasta ja kontrolloivat lapsikuningasta. Myös Alfonson setä Leónin kuningas Ferdinand II pyrki hyötymään tilanteesta ja liittämään osan Kastilian alueista omaan valtakuntaansa. Hän tunkeutui maahan Castrojen kutsusta, piti muutamia vuosia Toledon varuskuntaa hallussaan ja hänet jopa nimitettiin veljenpoikansa ohjaajaksi. Ferdinandin ei kuitenkaan onnistunut saada Alfonson huoltajuutta ja niin hän lopulta vetäytyi Kastiliasta jättäen maan Lara-suvun käsiin. Samanaikaisesti Navarran kuningas Sancho VI otti haltuunsa Logrönon ja muita Navarran rajamailla sijaitsevia kastlialaisia kaupunkeja.


title: Alfonso VIII (Kastilia)

text: Almohadien saatua valtaansa Murcian taifan vuonna 1172 kalifit alkoivat olla varteenotettava uhka myös kristityille kuningaskunnille. Almohadit etenivät Toledoon, piirittivät Hueten 1172 ja hävittivät Talaveraa 1173. Vuonna 1174 heidän hyökkäyksensä suuntautui Leóniin, jossa Alcántara kukistui. Paavi Aleksanteri III lupasi autuutta muslimeja vastustaville ja julisti Almohadien kanssa yhteistyötä tekevät kirkonkiroukseen. Ferdinand II johti 1172 vastahyökkäystä Jerezin seuduille ja portugalilaiset etenivät Sevillaan saakka. Samoihin aikoihin täysi-ikäiseksi tullut Alfonso VIII aloitti oman merkittävän kampanjansa maureja vastaan. Ensimmäinen askel oli kuitenkin rauhan solmiminen Kastilian alueita omiinsa liittäneen Navarran kuninkaan kanssa. Maiden kuninkaat kutsuivat valittäjäksi Englannin kuninkaan Henrik II:n, joka vuonna 1176 ratkaisi aluekiistan Kastilian hyväksi.


title: Alfonso VIII (Kastilia)

text: Alfonso VIII valtasi Cuencan syyskuussa 1177 ja palatessaan kotiin vapautti Aragonian kuninkaan Alfonso II:n Zaragozaa koskevista vasallinvelvoitteista. Vuonna 1179 nämä kaksi Alfonsoa tekivät suusanallisen sopimuksen koko Espanjan niemimaan jakamisesta: aie oli suunnattu muita kristittyjä kuningaskuntia vastaan, erityisesti Navarraa, ja muslimimaista Valencia, Jativa, Biar, Denia ja Calpe varattiin Alfonso II:n tulevia valloituksia varten ja muut alueet jäivät Alfonso VIII:n valloitettaviksi.


title: Alfonso VIII (Kastilia)

text:
Portugalin kuninkaan Alfonso Henriquesin kuoleman (1185) ja Ferdinand II:n kuoleman (1188) jälkeen Alfonso VIII oli alueen kiistatta voimakkain kristitty hallitsija. Hänen yrityksensä hyötyä tilanteesta johti kuitenkin siihen, että Kastilian naapurivallat lopulta liittoutuivat häntä vastaan. Leónin kuninkaasta Alfonso IX:stä tuli hänen katkerin kilpailijansa. Almohadien vastaisen taistelun sijaan kristityt kuninkaat liittoutuivat Kastilian Alfonso VIII:tä vastaan. Aragonian Alfonso II ja Navarran Sancho VI tekivät Kastilian vastaisen liittosopimuksen vuonna 1190 ja seuraavana vuonna siihen liittyivät León ja Portugali. Jokainen valtakunta sitoutui Kastilian vastaiseen taisteluun sekä lupasi olla solmimatta erillisrauhaa Alfonso VIII:n kanssa. Paavi Celestinus III teki vuonna 1194 rauhaan johtaneen sovintoesityksen, mikä ei tapahtunut hetkeäkään liian aikaisin, sillä jo seuraavana vuonna 1195 kalifi Abu Yusuf Ya'qub al-Mansur nousi suuren armeijan kera maihin ja eteni Cordobaan. Alfonso VIII riensi Alacrosiin, jossa hän antautui taisteluun odottamatta Alfonso IX:n lisäjoukkoja. Alfonso VIII kärsi kirvelevän tappion ja joutui sekasorrossa pakenemaan Toledoon.
Leónin ja Navarran kuninkaat käyttivät jälleen hyväkseen Alfonso VIII:n hädänalaista tilaa ja Alfonso IX solmi jopa liittolaissopimuksen Almohadien kanssa. Aragonian Alfonso II tajusi keskinäisen riitelyn vaarat kristityille kuninkaille ja yritti välittää rauhaa. Hän kuitenkin kuoli vuonna 1196. Kastilian kuningattaren Leonoran tekemä rauhanaloite johti ensin Leónin kuninkaan Alfonso IX:n ja Kastilian prinsessan Berenguelan avioliittoon vuonna 1197 ja vuoteen 1209 mennessä tilanteen rauhoittumiseen myös muiden kristittyjen valtioiden kanssa. Näin kuninkaat olivat valmiit kohtaamaan kalifin joukot vuonna 1212 Las Navas de Tolosan taistelussa. Taistelussa muslimit lyötiin perin pohjin ja se käänsi Espanjan historian suunnan.
Alfonso VIII kuoli vuonna 1214 ja kuninkaaksi tuli hänen poikansa Henrik I (1214–1217) ja tämän kuoltua vallan peri Berenguelan ja Alfonso IX:n poika Ferdinand III.


title: No wave

text: No wave on muun muassa punkista, konkreettisesta musiikista, dadasta, futurismista ja fluxuksesta vaikutteita ottanutta kokeellista musiikkia.


title: Kanta-Hämeen Tuoretuote

text: Kanta-Hämeen Tuoretuote Oy on elintaviketukkukauppaa harjoittava perheyritys. Yhtiö on perustettu 1984, ja sen kotipaikka on Hämeenlinna. Kanta-Hämeen Tuoretuote kuuluu perustajaosakkaana Suomen Palvelutukkurit-ketjuun.


title: Kanta-Hämeen Tuoretuote

text: Vuonna 2014 yhtiö työllisti 85 henkilöä ja sen liikevaihto oli 40 miljoonaa euroa.


title: Palhon kartano

text: Palhon kartano sijaitsee Vesilahdella Palhon kylässä. Kartanon perusti 1796 everstiluutnantti Anton Wilhelm von Schantz joka toimi 1786–1797 Laukon kartanon vuokraajana. Palhon kartano koostui kolmesta Laukon entisestä lampuotitilasta (Pynnä, Uotila, Tavola) sekä osasta Knaapin rälssitilaa. Kartanolla oli neljä torppaa.


title: Palhon kartano

text: Senaattori, oikeusneuvos ja kansanedustaja Johannes Peltonen omisti kartanon 1916–1941. Nykyisin karjanhoitoon keskittynyt kartano on hänen "Palho"- ja "Soini"-nimisten jälkeläistensä omistuksessa. Suvulle kuuluu myös Raalan kartano Nurmijärvellä.


title: Palhon kartano

text: Palhon kartanon päärakennus on peräisin 1830-luvulta ja muut pihapiirin rakennukset 1860–1870-luvuilta.


title: Sancho VI (Navarra)

text: Sancho VI oli Navarran kuningas vuosina 1150–1194 isänsä García IV:n jälkeen.


title: Sancho VI (Navarra)

text: Kastilian kuninkaan Alfonso VIII:n alaikäisyyden aikana Sancho VI otti haltuunsa Logroñon ja muita Navarran rajamailla sijaitsevia kastilialaisia kaupunkeja. Tämä johti pitkälliseen vihanpitoon, ja almohadien vastaisen taistelun sijaan kristityt kuninkaat liittoutuivat Kastilian Alfonso VIII:tä vastaan. Aragonian Alfonso II ja Navarran Sancho VI tekivät Kastilian vastaisen liittosopimuksen vuonna 1190 ja seuraavana vuonna siihen liittyivät León ja Portugali. Jokainen valtakunta sitoutui Kastilian vastaiseen taisteluun ja lupasi olla solmimatta erillisrauhaa Alfonso VIII:n kanssa.


title: Sancho VI (Navarra)

text: Sanchon kuoltua kuninkaaksi tuli hänen poikansa Sancho VII (1194–1234).


title: Sancho VII (Navarra)

text: Sancho VII oli Navarran kuningas vuosina 1194–1234 isänsä Sancho VI:n jälkeen.


title: Sancho VII (Navarra)

text: Sancho ja Kastilian kuningas Alfonso VIII tekivät paavin ehdotuksen mukaisen rauhan vuonna 1196. Paavi tunnusti ensi kerran Navarran hallitsijan kuninkaan tittelin sitten vuoden 1134 tapahtuneen Aragonian ja Navarran välisen valtioliiton hajoamisen. Sopimus mahdollisti kuninkaiden voimien yhdistämisen muslimeja vastaan vuonna 1212 Las Navas de Tolosan taistelussa, missä Sancho VII komensi oikeaa siipeä.


title: Sancho VII (Navarra)

text: Sancho VII oli lapseton ja kruunun peri sisarenpoika Champagnen Thibaut (1234–1253).


title: García IV (Navarra)

text: García IV oli Navarran kuningas vuosina 1134–1150 Alfonso I:n kuoltua. Vuonna 1131 kirjoittamassaan testamentissaan Alfonso I jätti pääosan valtakuntaansa hospitaaliveljeskunnalle, temppeliherrain ritarikunnalle sekä Pyhän haudan kirkolle, joiden hän uskoi jatkavan Reconquistaa. Aragonialaiset ja navarralaiset kieltäytyivät kuitenkin hyväksymästä testamenttia, ja aragonialaiset valitsivat kuninkaaksi Alfonson veljen Ramiro II:n (1134-1137), jolloin valtioliitto purkaantui. Navarralaiset valitsivat kuninkaaksi García III:n jälkeläisen García IV:n.


title: García IV (Navarra)

text: Garcían täytyi taistella kuninkuutensa puolesta ja vuoden 1140 rauhassa Ramiro II:n perillinen Ramón Berenguer IV tunnusti Garcían oikeuden kruunuun.


title: García IV (Navarra)

text: Garcían kuoltua kuninkaaksi nousi hänen poikansa Sancho VI.


title: Muirchú

text: Muirchú oli Irlannin laivaston kalastuksenvalvonta-alus. Se oli aiemmin Britannian kuninkaallisen laivaston jahti "HMY Helga".


title: Muirchú

text: Irlantia varten muodostettu Maatalous- ja teknisenneuvonnan osasto tilasi dublinilaiselta telakalta kalastuksenvalvonta-aluksen, joka nimettiin 16. toukokuuta 1908 vesille laskettaessa edeltäjänsä kunniaksi "Helgaksi".


title: Muirchú

text: "HMY Helga" palveli kalastuksenvalvontatehtävissä, kunnes se 1915 aseistettiin ja siirrettiin laivastoluetteloon. Se tulitti vuoden 1916 kansannousussa tasavaltalaisten asemia Dublinin keskustassa. Alus upotti 1918 Isle of Manin edustalla tykkitulella Saksan keisarikunnan laivaston sukellusveneen. Alus luovutettiin Irlannin vapaavaltiolle 7. elokuuta 1923, jolloin se nimettiin "Muirchúksi".


title: Muirchú

text: Alus palveli 1923–1924 partioaluksena, kunnes se 1924 luovutettiin maatalous- ja kalastusministeriölle kalastuksenvalvonta-alukseksi. Alus siirrettiin 19. joulukuuta 1939 puolustusministeriölle. Se otettiin laivastopalvelukseen 15. tammikuuta 1940 ensimmäisenä päällikkönään F. A. White.


title: Muirchú

text: Alus myytiin tammikuussa 1947 Hammond Lanelle. Se upposi 8. toukokuuta Salteesaarten edustalle, kun sitä siirrettiin romutettavaksi.


title: Francisco de Paula Van Halen

text: Francisco de Paula Van-Halen y Maffei (13. maaliskuuta 1814 Vich, Barcelona – 1887 Madrid) oli espanjalainen taidemaalari. Hänen tunnetuin maalauksensa on "Las Navas de Tolosan taistelu" joka on näytteillä Palacio del Senadossa.


title: Francisco de Paula Van Halen

text: Van Halen aloitti taidemaalarina Barcelonassa ja muutti sieltä opiskelemaan Madridiin San Fernandon kuninkaalliseen taideakatamiaan José Aparicion oppilaaksi. Hänen teoksistaan ensimmäisenä esillä oli vuonna 1838 historiallinen maalaus "Don Alvaro de Lunan kuolema". Siellä hän alkoi tehdä työtä Madridissa siihen aikaan ilmestyneille merkittäville kuvalehdille. Vuonna 1851 hän sai nimityksen hovimaalariksi ja ylimääräiseksi akateemikoksi. Hän päätyi lopulta Madridin Tieteelliseen museon taiteilijaksi maalamaan hovin muotokuvia saadakseen maksetuksi velkansa.


title: Francisco de Paula Van Halen

text: Pradon museossa on hänen maalauksistaan muun muassa "Las Navas de Tolosan taistelu" (vuodesta 1864 esillä senaatissa), "Estacadas cartaginense", "Degollador galo", "Honderos primitivos" ja "Infantería Cartaginesa", kaikki piirrokset. Brüsselin valtaistuinsalissa on "Kaarle V:n kruunusta luopuminen". Museo Carlista de Estelassa on teos "Batalla en la primera guerra Carlista".


title: Lu’an

text: Lu’an (, pinyin: Lù'ān Shì) on prefektuuritason kaupunki Anhuin maakunnassa Kiinassa. Kaupungin väkiluku on 5,61 miljoonaa (2010) ja pinta-ala 15 451 neliökilometriä (vuonna 2016).


title: Lu’an

text: Kaupunki on Varkauden ystävyyskaupunki vuodesta 2004 lähtien.


title: Lu’an

text: Kaupungin tuotteisiin kuuluu esimerkiksi Lu’an guapian -tee, jota luetaan Kiinan kymmenen parhaimman teen joukkoon.


title: Lu’an

text: Lu’an on prefektuuritason kaupunki eli tietynasteisen itsehallinnon omaava kunta. Vuoden 2015 lopussa Lu’an jakautuu kolmeen kaupunkipiiriin ja neljään piirikuntaan, joista Jin’an ja Yu’an muostostavat Lu’anin kantakaupungin. Kaupunkipiirit ja piirikunnat ovat:


title: Elektrometallurgiska Aktiebolaget

text: Elektrometallurgiska Aktiebolaget oli vuosina 1915–1935 toiminut suomalainen metallin valmistaja. Yhtiön perustivat 1915 diplomi-insinööri Berndt Grönblom ja vapaaherra Gustaf Aminoff. Heidän omistuksensa säilyi yhtiössä sen olemassa olon ajan.


title: Elektrometallurgiska Aktiebolaget

text: Yhtiön valmistusohjelmaan kuului alkuvaiheessa rautaromusta tuotetun harkkoraudan, piiraudan ja karbidin valmistus. Piiraudalla oli yhtiön perustamisvaiheessa suuri kysyntä Venäjällä. Yhtiöllä oli sulatot vuodesta 1916 Ruokolahden Vuoksenniskan kylässä ja 1916–1920 Nokialla. Vuoksenniskan sulaton oli tarkoitus saada käyttämänsä sähkö Tornatorin Tainionkosken voimalasta, mutta ensimmäinen maailmansota viivytti voimalan valmistumista ja esti myös tuotannossa tarvittavien komponenttien muun muassa sulatusuunien hiilielekrodien saannin. Sodan jälkeen vuonna 1926 Elektrometallurgiska Aktiebolaget alkoi valmistaa rautalejeerinkejä ja 1931 volframirautaa (FeW).


title: Elektrometallurgiska Aktiebolaget

text: Vuonna 1926 yhtiön omistajat perustivat rinnalle Oy Vuoksenniska Ab:n, joka rakennutti Vuoksenniskan sulaton yhteyteen puuhiomon. Elektrometallurgiska Ab yhdistettiin 1933 tähän yhtiöön, ja puuhiomon sekä sulaton toiminta jatkui nyt nimellä Oy Vuoksenniska Ab.


title: Elektrometallurgiska Aktiebolaget

text: Uusi yhtiö rakensi 1935–1938 Imatralle uuden rautatehtaan, joka hyödynsi vuonna 1935 valmistuneen Outokumpu Oy:n Imatran kuparitehtaan tuotannossa sivutuotteena syntyvää kiisutuhkaa. Uudella tehtaalla oli 12 000 kW:n sähkömasuuni ja kaksi 25 tonnin valokaariuunia. Imatralla valmistettiin kobolttia, kromi- ja molybdeenirautaa, harkkorautaa ja kranaattiterästä sekä valssattuja terästuotteita kuten rautatiekiskoja. Puuhiokkeen valmistus sen sijaan päättyi 1939.


title: Vuoksenniska (yritys)

text: Oy Vuoksenniska Ab oli vuosina 1926–1968 toiminut suomalainen metallin valmistaja. Yhtiön metalliteollisuustoiminnan pääpaikkanaan Imatran Vuoksenniska perusti vuonna 1935 diplomi-insinööri Berndt Grönblom. Yritys ajautui 1960-luvun lopulla taloudellisiin vaikeuksiin, joka johti yrityksen fuusioon Fiskarsin terästuotannon kanssa.


title: Vuoksenniska (yritys)

text: Vuoksenniskan omistajat, Berndt Grönblom ja hänen lankonsa vapaaherra Gustaf Aminoff, olivat perustaneet jo vuonna 1915 Ruokolahden Vuoksenniskan kylään rautatehtaan nimellä Elektrometallurgiska Aktiebolaget, jonka tarkoitus oli aluksi romuraudasta ja myöhemmin rautalejeerinkejä ja 1931 volframirautaa (FeW).


title: Vuoksenniska (yritys)


title: Vuoksenniska (yritys)


title: Vuoksenniska (yritys)

text: Imatran tehdasta laajennettiin sodan jälkeen, kun sotakorvausteollisuus tarvitsi runsaasti harkkorautaa. Tehdas alkoi samalla myös erikoistua korkealaatuisten erikoisteräslajien muun muassa ruostumattoman teräksen valmistukseen. Vuoksenniska Oy:llä oli rautatehdas Imatran lisäksi myös Turussa 1943–1978 sekä molybdeenikaivos Mätäsvaarassa 1940–1947 ja 1961–1967 rautakaivos Jussarössa.


title: Vuoksenniska (yritys)

text: Grönblomin suvun omistama Oy Vuoksenniska Ab joutui vaikeuksiin vuosien 1957–1958 taantumassa. Tilanne ei parantunut, ja yhtiötä alettiin saneerata 1960-luvun puolivälin jälkeen. Vuoksenniskaa rahoittanut Yhdyspankki vaati Grönblomin sukua sijoittamaan yhtiöön lisää varoja ja jäädyttämään suvun saamiset yhtiöltä. Tähän suku ei suostunut. Yhdyspankki osti lopulta kaikki osakkeet omistajasuvulta vuonna 1967 turvatakseen saatavansa.


title: Vuoksenniska (yritys)

text: Nimi "Ovako" tuli käyttöön 1969, kun imatralainen Vuoksenniska ja Fiskars yhdistivät terästuotantoaan. Myöhemmin 1970- ja 1980-luvuilla Ovakon nimissä tapahtui useita yritysjärjestelyitä, joihin osallistui Suomesta Wärtsilä ja Rautaruukki ja Ruotsista SKF Steel.


title: Vuoksenniska (yritys)

text: Vuoksenniskan ytimenä ollut 1930-luvulla rakennettu rautatehdas on jatkanut uudistuen toimintaansa Imatralla omistuksen siirtyessä viimeksi vuonna 2018 japanilaisen suuren japanilaisen teräsyrityksen Nippon Steel & Sumitomo Metal haltuun.


title: Hesselman-moottori

text: Hesselman-moottori oli bensiini- ja dieselmoottorin välimuoto, jonka kehitti 1925 ruotsalainen insinööri Jonas Hesselman. Moottoria käytettiin 1920- ja 1930-luvuilla kuorma- ja linja-autoissa. Hesselman-moottorissa oli yhdistetty polttoaineen ruiskutus palotilaan magneetto- tai virranjakajatyyppiseen sytytysjärjestelmään sytytystulppineen.


title: Hesselman-moottori

text: Hesselman-moottori voi käyttää polttoaineena dieselöljyä tai petrolia. Polttoaine ruiskutetaan sylinteriin ruiskutuspumpun avulla. Sytytykseen käytetään sytytystulppia, koska moottorin puristussuhde on liian alhainen, jotta polttoaineseos voisi syttyä puristuksen seurauksena kuten dieselmoottorissa. Hesselman-moottorien käynnistyksessä käytettiin usein bensiiniä, ja ne siirtyivät käyttämään dieselöljyä tai petrolia vasta saavutettuaan oikean käyntilämpötilan. Bensiiniä käytettiin myös juuri ennen moottorin sammuttamista, jotta moottorista puhdistuisivat raskaamman polttoaineen jäämät.


title: Hesselman-moottori

text: Hesselman-moottori saattoi käyttää halvempia ja huonompilaatuisia polttoaineita. Sen polttoaineenkulutus oli myös jonkin verran alhaisempi kuin vastaavantehoisella bensiinimoottorilla. Vielä 1930-luvulla dieselmoottorit olivat raskaita ja suurikokoisia, joten kevyemmällä ja pienemmällä Hesselman-moottorilla oli suuri etu niihin verrattuna.


title: Hesselman-moottori

text: Hesselman-moottorin haittapuolina olivat epätäydellisen palamisen aiheuttama sytytystulppien nopea likaantuminen sekä savuttavat pakokaasut.


title: Hesselman-moottori

text: Hesselman-moottoreita käytettiin ruotsalaisten Scania-Vabisin, Volvon ja Tidaholms Brukin valmistamissa raskaissa ajoneuvoissa. Myös Volvon valmistamissa T40-sarjan traktoreissa käytettiin 1940-luvulla Hesselman-moottoria. Scania-Vabis korvasi Hesselman-moottorit dieselmoottoreilla vuodesta 1936 alkaen ja Volvo vuodesta 1947 alkaen.


title: Risto (elokuva)

text: Risto on Tuomas Summasen ohjaama suomalainen elokuva, joka tuli elokuvateattereihin 25. marraskuuta 2011. Elokuvassa näyttelee useita "Putouksen" näyttelijöitä.


title: Risto (elokuva)

text: Pääosaan koekuvattiin muun muassa Vesa Vierikkoa ja Pertti Sveholmia, mutta Risto Kaskilahti sai kuitenkin roolin.


title: Risto (elokuva)

text: Elokuvasta julkaistiin DVD 15. maaliskuuta 2012.


title: Risto (elokuva)

text: Yle TV1 esitti elokuvan kolmiosaisena sarjana 24. syyskuuta – 8. lokakuuta 2012.


title: Fort Rannoch

text: Fort Rannoch oli Irlannin laivaston vartioalus. Se oli valmistunut 1936 John Lewis and Sonsin telakalta Aberdeenista telakan omistajan Sir Andrew Lewis'n tilaamana troolari "SS Fort Rannochina".


title: Fort Rannoch

text: Maatalous- ja kalastusministeriö vuokrasi 1938 aluksen John Lewis Limitediltä kalastuksen valvontaan. Alus siirrettiin 10. marraskuuta 1939 puolustusministeriön hallintaan, jolloin se samalla lunastettiin. Alus sijoitettiin Dubliniin. "Fort Rannoch" otettiin rannikko- ja meriosaston () palvelukseen 15. tammikuuta 1940 partioaluksena ensimmäisenä päällikkönään luutnantti A. Thompson.


title: Fort Rannoch

text: Alus myytiin 8. heinäkuuta 1947 Dublin Trawling, Ice and Cold Storage Companylle, joka myi sen edelleen 1952 Grantoniin Thomas L. Devlin and Sonsille. Alus makasi satamassa elokuussa 1960 ja se myytiin katselmoinnin jälkeen syyskuussa 1963 Motherwell Machinery and Scrap Companylle Grangemouthiin romutettavaksi.


title: Mordred Deschain

text: Mordred Deschain (tunnetaan myös nimellä Dan-Tete) on fiktiivinen hahmo Musta torni -kirjasarjassa. Mordred on puoliksi ihminen mutta puoliksi hirviö, ja hän voi olla sekä valtavan hämähäkin että tavallisen näköisen ihmisen hahmossa. Mordredilla on "kaksi isää, joista kummatkin ovat tappajia": hän on sekä sarjan antagonistin Purppurakuninkaan että protagonistin Roland Deschainin poika, eli hän on sekä jumala että ihminen. Mordred syntyy sarjan , ja hänen tarkoituksensa oli tappaa Roland ja hallita Purppurakuninkaan rinnalla.


title: Mordred Deschain

text: Mordredin nimi tuli kuningas Arthurin legendasta, jossa Mordred oli kuningas Arthurin perijä, joka petti hänet. Arthurin legendaan viitataan Mustassa tornissa ja sen sivutarinoissa usein muutoinkin, esim. Roland Deschain on Arthur of Eldin (oman maailmansa muinainen kuningas ja revolverimiesten perustaja) jälkeläinen ja hänen aseidensa piiput on sulatettu Excalibur-miekasta.


title: Mordred Deschain

text: Mordredin tarina saa alkunsa jo . Roland kohtaa kivikehän keskellä majailevan naisen hahmossa olevan demonin, ja rakastelee tämän kanssa, ennen kuin käskee oraakkelin ennustaa hänen tulevaisuuttaan. Susannahin on pakko rakastella mieshahmoisen demonin kanssa, jotta Roland ja Eddie voisivat auttaa Jaken demonin kivikehässä olevan portin kautta Rolandin maailmaan. Myöhemmin paljastuu, että kyseessä oli sama, sukupuolta vaihtanut, Purppurakuninkaan palveluksessa oleva henki, jonka kautta Roland oli tietämättään hedelmöittänyt Susannahin.


title: Mordred Deschain

text: Myöhemmin paljastuu, että Susannah on raskaana, mutta uskoo, että lapsi on Eddien. Roland epäilee, että demoni on saattanut aiheuttaa haittoja Susannahin lapseen. Selviää, että Susannahin sisällä asuu kolmas persoona Susannahin ja Detta Walkerin lisäksi: henki nimeltä Mia (tarkoittaa Rolandin kielellä äitiä). Mia huolehtii "hepustaan", joksi hän lasta nimittää. Aina öisin Susannah karkaa tietämättään metsästämään pikkueläimiä, sillä "heppu" tarvitsee ruokaa. Lopulta Mia kaappaa Susannahin kehon ja karkaa New Yorkiin vuoteen 1999. Mia etsii alhaismiesten, Purppurakuninkaan palvelijoiden, New Yorkin tukikohtaa, sillä he ovat valmistautuneet auttamaan hepun synnytyksessä. Hän kertoo Susannahille tehneensä sopimuksen Walter O'Dimnin kanssa, jonka mukaan hän saa huolehtia hepustaan sen lapsuuden ajan, kunnes hän antaa sen Purppurakuninkaalle, lapsen toiselle isälle. Hepun kohtalona on tappaa Roland.


title: Mordred Deschain

text: Selviää, että Miaa on petetty, mutta hän ei voi enää perääntyä. Mia ja Susannah viedään Fediciin, Rolandin maailmaan, jossa heidät erotetaan ja Mia synnyttää Mordredin. Mia menee sekaisin onnesta, ja aluksi Mordred näyttääkin tavalliselta, suloiselta lapselta. Sitten, kesken imetyksen, Mordred muuttuu vauvasta hämähäkiksi, ja syö äitinsä, joka ei edes tajua mitä on tapahtumassa. Tästä seurannutta hämmennystä hyväksikäyttäen Susannah nappaa aseen ja tappaa Purppurakuninkaan alaiset, mutta epäonnistuu Mordredin tappamisessa, onnistuen vain katkaisemaan tämän jalan. Mordred karkaa Fedicin uumeniin. Siellä se elää pieneläimiä syömällä, tarkkaillen Rolandin ka-tetia (eli toverijoukkoa), joka on saapunut paikalle Susannahin avuksi. Mordred on fyysisesti vielä lapsi, mutta kasvaa nopeasti ja on henkisesti kehittynyt ja älykäs, sekä Purppurakuninkaalta perimiltään yliluonnolisilta voimiltaan, kuten telepatialta, erittäin voimakas. Mordred mm. tappaa ja syö Hämärän-Walterin, Rolandin pitkäaikaisimman ja älykkäimmän vihollisen (Stephen Kingin fanit olivat pääasiassa tätä ratkaisua vastaan).


title: Mordred Deschain

text: Mordred tyytyy aluksi seuraamaan Rolandin ka-tetia, ja selviää läpi Discordian maanalaisten uumenien ja Empatikan valkeiden maiden. Sen sisällä on suurta vihaa ja mustasukkaisuutta yhtenäistä, perheen kaltaista ka-tetia kohtaan. Se itse joutuu selviämään yksin, vain sen päässä kuuluva Purppurakuninkaan kutsu seuranaan. Lopulta, viimeisenä yönä ennen Rolandin saapumista Mustalle tornille, se päättää hyökätä. Rolandin ka-tet on hajonnut, ja hänellä on seuranaan vain mäyräkarhu Oi sekä Patrick-niminen nuori taiteilija. Patrick piti vahtia Rolandin lopulta nukahtaessa, mutta Purppurakuningas lumoaa tämän ja Patrick nukahtaa myös. Hämähäkinhahmoinen Mordred näkee tilaisuutensa tulleen ja hyökkää leiriin, unohtaen kuitenkin Oin, ja se maksaa Mordredin hengen. Roland herää ulvontaan ja näkee, että Oi on käynyt kiinni Mordrediin. Mordred tappaa Oin, mutta menettää sen verran aikaa, että Roland ehtii saada aseensa. Roland tappaa Mordredin ampumalla tätä hämähäkkihahmon selässä oleviin kasvoihin. Mordred lysähtää nuotionjäännöksiin, ja Roland sanoo Purppurakuninkaalle, ettei tämän olisi pitänyt käskeä heidän poikansa seurata Rolandia.


title: Jean-Pierre-Dominique Zévaco

text: Jean-Pierre-Dominique Zévaco (30. heinäkuuta 1925 Vico – 25. heinäkuuta 2017) oli ranskalaissyntyinen, Madagaskarilla toiminut roomalaiskatolinen piispa. Hänet vihittiin lasaristien papiksi 29. kesäkuuta 1959 ja nimitettiin Fort-Dauphinin hiippakunnan piispaksi 26. syyskuuta 1968. Piispaksi vihkiminen seurasi 12. tammikuuta 1969. Pääkonsekraattorina toimi Gilbert Ramanantoanina, jota avustivat Alphonse-Marie-Victor Fresnel ja Camille-Antoine Chilouet.


title: Jean-Pierre-Dominique Zévaco

text: Fort-Dauphinin hiippakunnan nimi muutettiin Tôlagnaroksi 23. marraskuuta 1989. Zévaco toimi sen johdossa, kunnes jäi eläkkeelle 24. huhtikuuta 2001.


title: Vincent Rakotozafy

text: Vincent Rakotozafy (s. 10. lokakuuta 1944) on madagaskarilainen roomalaiskatolinen piispa. Hänet vihittiin papiksi Fianarantsoan arkkihiippakuntaan 6. huhtikuuta 1975 ja nimitettiin Tôlagnaron hiippakunnan piispaksi 24. huhtikuuta 2001. Piispaksi vihkiminen seurasi 23. syyskuuta. Pääkonsekraattorina toimi Philibert Randriambololona, jota avustivat Jean-Pierre-Dominique Zévaco ja Philippe Ranaivomanana.


title: Philippe Ranaivomanana

text: Philippe Ranaivomanana (s. 12. toukokuuta 1949) on madagaskarilainen roomalaiskatolinen piispa. Hänet vihittiin papiksi 16. lokakuuta 1977 ja nimitettiin Ihosyn hiippakunnan piispaksi 2. tammikuuta 1999. Piispaksi vihkiminen seurasi 13. toukokuuta. Pääkonsekraattorina toimi Philibert Randriambololona, jota avustivat Félix Ramananarivo ja Fulgence Rabeony.


title: Philippe Ranaivomanana

text: 13. marraskuuta 2009 Ranaivomanana sai nimityksen Antsirabén hiippakunnan piispaksi.


title: Fulgence Rabeony

text: Fulgence Rabeony (s. 21. marraskuuta 1945) on madagaskarilainen roomalaiskatolinen arkkipiispa. Hänet vihittiin jesuiittojen papiksi 7. elokuuta 1976 ja nimitettiin Toliaran hiippakunnan piispaksi 2. huhtikuuta 1990. Piispaksi vihkiminen seurasi 18. marraskuuta. Pääkonsekraattorina toimi Victor Razafimahatratra, jota avustivat Gilbert Ramanantoanina ja René Joseph Rakotondrabé.


title: Fulgence Rabeony

text: Toliara korotettiin arkkihiippakunnaksi 3. joulukuuta 2003, ja Rabeony jatkoi sen johtamista arkkipiispana.


title: René Joseph Rakotondrabé

text: René Joseph Rakotondrabé (12. syyskuuta 1932 – 9. heinäkuuta 2012) oli madagaskarilainen roomalaiskatolinen piispa. Hänet vihittiin papiksi 11. huhtikuuta 1960 ja nimitettiin Tuléarin hiippakunnan vihkipiispaksi sekä Umbriaticon titulaaripiispaksi 25. maaliskuuta 1972. Piispaksi vihkiminen seurasi 1. lokakuuta. Pääkonsekraattorina toimi Michele Cecchini, jota avustivat Gilbert Ramanantoanina ja Albert Joseph Tsiahoana.


title: René Joseph Rakotondrabé

text: Rakotondrabé sai 28. helmikuuta 1974 nimityksen Tuléarin ja 15. toukokuuta 1989 Toamasinan hiippakunnan piispaksi. Hän jäi eläkkeelle 24. marraskuuta 2008.


title: Mies joka kutistui

text: Mies joka kutistui eli Kutistuva mies () on vuonna 1957 ensi-iltansa saanut yhdysvaltalainen tieteiselokuva, jonka on ohjannut Jack Arnold. Elokuvan pääosia esittävät Grant Williams, Randy Stuart, April Kent, Paul Langton ja Billy Curtis. Elokuva voitti Hufo-palkinnon vuonna 1958, ja se oli ehdolla AFI:n palkinnon saajaksi kolmessa kategoriassa.


title: Mies joka kutistui

text: Elokuvan päähenkilö altistuu radioaktiiviselle säteilylle ja hyönteismyrkylle ja alkaa kutistua yhä pienemmäksi.


title: Krzeszowice

text: Krzeszowice on kaupunki Etelä-Puolassa, Vähä-Puolan voivodikunnassa, 16 kilometriä Krakovasta länteen. Vuonna 2008 kaupungissa oli 10 050 asukasta.


title: Romsey

text: Romsey on pieni vanha markkinakaupunki Hampshiren kreivikunnassa Englannissa.


title: Romsey

text: Kaupunki sijaitsee 13 kilometriä Southamptonista luoteeseen ja 18 kilometriä Winchesteristä lounaaseen North Baddesley -nimisen kylän rajanaapurina. Kaupungin väkiluku on hiukan alle 13 000 ja pinta-ala 4,93 km².


title: Romsey

text: Romsey on Testjoen varrella, jossa harjoitetaan perhokalastusta, lähinnä kalastetaan taimenta. Se on Test Valleyn boroughin merkittäviä kaupunkeja. Kaupungin keskustaa hallitsee suuri Romseyn luostari.


title: Romsey

text: Romseyssa ovat asuneet esimerkiksi merkittävä 1900-luvun sotilas ja valtiomies Louis Mountbatten, 1800-luvun brittiläinen pääministeri Henry Palmerston sekä 1600-luvun filosofi ja taloustieteilijä William Petty.


title: Romsey

text: Romseyn ystävyyskaupunkeja ovat Paimpol Ranskan Bretagnessa, Treviglio Italiassa ja Battenberg Saksassa.


title: Artova Film Festival AFF

text: Artova Film Festival AFF on alueellinen, vuosittainen, syyskuussa järjestettävä elokuvafestivaali Helsingin Arabianrannassa. Festivaali kestää kaksi päivää ja näytökset ovat Arcadan tiloissa.


title: Artova Film Festival AFF

text: Vuonna 2011 festivaali sisälsi kymmenen näytöstä. Festivaaleilla esitettiin 52 elokuvaa kilpailu- ja näytössarjoissa. Esitetyt elokuvat olivat kokonaisuus uusia Artovan (Arabianranta, Toukola, Vanhakaupunki) alueen elokuvia (joku elokuvan tekijöistä on asunut/asuu, opiskellut/opiskelee, työskennellyt/työskentelee Artovan alueella, tai elokuva on kuvattu tai tuotettu alueella).


title: Artova Film Festival AFF

text: Vuonna 2011 AFF:n kilpailun esikarsintaan jätettiin 89 elokuvaa, joista kilpailusarjoissa näytettiin 27. Voittajat valitsivat alan ammattilaisista koottu jury: Pekko Pesonen, Paavo Westerberg, Magnus Silfvenius ja Peter Westerholm. Puheenjohtajana toimi Miikko Oikkonen.


title: Artova Film Festival AFF

text: Vuonna 2012 kilpailusarjoihin lähetettiin 94 elokuvaa. Tuomaristoon kuuluivat Reetta Aalto, Sami Sänpäkkilä ja Olli Sulopuisto. Puheenjohtajina toimivat Azar Saiyar ja Mari Andersson.


title: Artova Film Festival AFF

text: Vuonna 2013 kilpailusarjassa oli ainoastaan lyhytelokuvia. Kilpailevat elokuvat esitettiin neljässä näytöksessä: Rajaton, Etäältä, Rajalla ja Läheltä. Tuomaristoon kuuluivat ohjaajat Anna Korhonen ja Teemu Nikki sekä näyttelijä Eero Ritala, puheenjohtajinaan Iiris Lehtinen ja Noora Lindroos.


title: Firestone

text: Firestone Tire and Rubber Company on yhdysvaltalainen rengasvalmistaja. Yritys valmistaa renkaita farmariautoihin, mönkijöihin, buggy-jeeppeihin ja monille muille automerkeille, kuten Fordille. Yrityksen perusti vuonna 1900 Harvey Firestone, joka pian ystävystyi Henry Fordin kanssa ja alkoi toimittaa renkaita Ford-malleihin. Yrityksen päämaja sijaitsee Nashvillessa, Tennesseessä. Vuonna 1988 yritys myytiin japanilaiselle rengasvalmistaja Bridgestonelle. Nykyään yritys toimittaa renkaat IndyCar-sarjoihin ja on Indy Lights -sarjan pääsponsori.


title: Korpivaara (yritys)

text: Korpivaara Oy oli suomalainen autojen maahantuontiyritys, jonka Juhani Korpivaara perusti vuonna 1917 yhdessä Veikko Hallan (1894–1920) kanssa Korpivaara & Halla Oy:n nimisenä.


title: Korpivaara (yritys)

text: Juhani Korpivaara ja Veikko Halla (aikaisemmin Holm) muuttivat avoimen yhtiönsä osakeyhtiöksi vuonna 1919 ja seuraavana vuonna rakennettiin autokorjaamo Helsingin Sörnäisiin. Veikko Halla kuoli 1920 liikenneonnettomuudessa ollessaan autonostomatkalla Porvoossa. Hallan nimi säilyi yhtiön nimessä, mutta yhtiön johdossa oli nyt yksin Juhani Korpivaara.


title: Korpivaara (yritys)

text: Korpivaara & Halla edusti aluksi Fordia ja General Motorsia, mutta alkoi 1920-luvulla myydä Studebaker-merkkisiä henkilö-, kuorma- ja linja-autoja sekä Brockway-merkkisiä kuorma- ja linja-autoja. Yhtiö toimi myös Firestone-rengasyhtiön Suomen edustajana, kunnes renkaiden maahantuontia siirtyi 1932 hoitamaan tytäryhtiö Firestone Rengastukku Oy. Vuonna 1936 Korpivaara alkoi tuoda maahan saksalaisia Adler-autoja ja vuonna 1938 tšekkiläisiä Škoda-autoja, mutta molempien tuonti katkesi toisen maailmansodan sytyttyä. Studebakerin edustus säilyi Korpivaaralla vuoteen 1966 saakka, jolloin merkin valmistus lopetettiin. Yhtiön nimi muutettiin Korpivaara Oy:ksi vuonna 1947. Vuodesta 1958 lähtien yhtiön pääkonttori sijaitsi Helsingin Kamppiin rakennetussa Autotalossa.


title: Korpivaara (yritys)

text: 1950-luvulla Korpivaara Oy toi maahan muun muassa Massey Ferguson -traktoreita sekä Citroën- ja Borgward-merkkisiä henkilö- ja pakettiautoja. Ranskalaisten Citroën-autojen tuonti oli aloitettu jo 1934. Brittiläisten Massey Ferguson -traktorien maahantuonti siirtyi Hankkijalle vuonna 1961; samoihin aikoihin loppui Borgward-autojen maahantuonti länsisaksalaisen valmistajan lopetettua toimintansa konkurssin vuoksi. Korpivaara Oy aloitti 1964 japanilaisen Toyotan maahantuonnin Toyota Crown -mallilla; eniten myydyn mallin Corollan tuonti alkoi vuonna 1967. Vuonna 1970 Suomi oli jo Toyotan suurin tuontimaa Euroopassa; valikoimaan kuuluivat henkilö- ja pakettiautot sekä kevyet kuorma-autot. Vuonna 1981 Korpivaara aloitti vielä japanilaisten Suzuki-henkilö- ja pakettiautojen maahantuonnin. Vuonna 1981 Korpivaara Oy:n liikevaihto oli 779,4 miljoonaa markkaa ja siinä työskenteli 646 henkilöä. Vuoteen 1994 mennessä yritys toi Suomeen 500 000 Toyotaa. Seuraavana vuonna Toyotan maahantuonti siirtyi Toyotan omistamalle Toyota Auto Finlandille. Korpivaara Oy oli myyty jo vuonna 1984 Amer-yhtymälle.


title: Korpivaara (yritys)

text: Korpivaaran tytäryhtiöitä olivat Tammer-Auto Oy (yhtiön edustamien autojen myynti Tampereen seudulla, perustettu 1945), Farming Oy (Massey Ferguson -traktorien maahantuoja, 1949–1961), Kone-Diesel Oy (työkoneiden tuonti ja autojen vaihtomoottorit, perustettu 1960), Konemuovi Oy (teknisten muovituotteiden valmistus, perustettu 1972) ja Auto-Bon Oy (Citroën-autojen maahantuonti, perustettu 1981). Yhtiön pääkaupunkiseudun keskeiset toiminnot siirrettiin vuonna 1973 Vantaan Korsoon rakennettuun toimintakeskukseen.


title: Korpivaara (yritys)

text: Korpivaara alkoi vuonna 1928 julkaista asiakaslehteä, jonka nimenä oli aluksi "Autoteollisuus". Vuonna 1930 sen nimeksi vaihdettiin "Automies" ja se oli pitkään vanhin Suomessa ilmestynyt autoalan yrityslehti.


title: Zayed Khan

text: Zayed Khan (s. 5. heinäkuuta 1980) on intialainen Bollywood-näyttelijä. Hän teki näyttelijändebyyttinsä elokuvassa "Chura Liyaa Hai Tumne" (2003). Hänen seuraava elokuvansa oli "Main Hoon Na" (2004), josta hän sai parhaan miessivuosan Filmfare Awards -ehdokkuuden.


title: Zayed Khan

text: Khanin vanhemmat ovat entinen näyttelijä Sanjay Khan ja Zarine Khan. Hänen isänsä suku on Afganistanista. Hänellä on kolme vanhempaa sisarta, ja näyttelijä Hrithik Roshan on hänen lankonsa. Khan on näyttelijä Feroz Khanin veljenpoika ja Fardeen Khanin serkku.


title: Zayed Khan

text: Khan meni naimisiin Mallaika Parekhin kanssa 20. marraskuuta 2005. Heidän ensimmäinen poikansa Zidaan syntyi 18. tammikuuta 2008. Heidän toinen poikansa Aariz syntyi 22. syyskuuta 2011.


title: Korpivaara

text: Korpivaara voi viitata seuraaviin:


title: Propyfenatsoni

text: Propyfenatsoni on tulehduskipulääkkeiden ryhmään kuuluva lääkeaine. Sitä markkinoidaan nopeavaikutteisena lääkeaineena akuuttien kiputilojen, kuten hammassäryn lievittämiseen. Lääkeaine ei ole enää nykyisin Suomen markkinoilla, mutta sitä myydään Länsi-Euroopan maissa.


title: Maalaispojan laulut

text:
Maalaispojan laulut on tribuuttialbumi, joka sisältää eri suomalaislaulajien tulkintoja Mikko Alatalon kappaleista. Se julkaistiin 21.9.2011.
Albumi on äänitetty ”livenä” ja koottu keväällä 2011 nauhoitetusta Alatalon 60-vuotisjuhlakonsertista. Levyn tuotto menee ADHD-järjestötyöhön.


title: Jääpallon SM-sarjakausi 1986–1987

text: Jääpallon Suomenmestaruus 1987 ratkaistiin kaksinkertaisen sarjan päätteeksi pelatuilla play off -otteluilla. Helsingin IFK voitti mestaruuden.


title: Jääpallon SM-sarjakausi 1986–1987

text: KemPa putosi sarjasta suoraan. RoPS karsintaan.


title: Jääpallon SM-sarjakausi 1986–1987

text: OPS ja JPS nousivat SM-sarjaan, josta RoPS putosi.


title: Jääpallon SM-sarjakausi 1986–1987

text: Välierät pelattiin kaksiosaisina ja ne aloitettiin runkosarjassa huonommin sijoittuneen kotikentällä.


title: Jääpallon SM-sarjakausi 1986–1987

text: HIFK: Risto Ruokolainen, Ben Söderling, Johan Stierncreutz, Markku Björn, Henri Airava, Kari Kiviharju, Jarmo Haavisto, Kari Peuhkuri, Heikki Raitavuo, Yrjö Skaffari, Juha Lamppu, Petri Partanen, Veikko Niemikorpi, Sami Lehto, Tuomo Säävälä, Tapio Eräheimo, Kauko Rautiainen, Mika Sirkkiö ja Niclas Sacklén. Valmentaja: Kari Kiviharju.


title: Castletownbere

text: Castletownbere () on pieni kaupunki Irlannissa Corkin kreivikunnassa. Kaupunki sijaitsee Irlannin lounaisrannikkolla West Corkin alueella, Berehavenin satamassa Bantry Bayn tuntumassa. Siitä käytetään myös nimitystä Castletown Berehaven. Kaupungin väkiluku on 868 (vuonna 2006)


title: Castletownbere

text: Kaupungin nimi juontuu aikoinaan siellä olleesta MacCartyn linnasta eikä Dunboyn linnasta, joka kuului O'Sullivanin klaanille. Lähellä sijainneen Puxleyn kartanon poltti IRA vuonna 1920.


title: Lough Swilly

text: Lough Swilly ( "Varjojen järvi" tai "Silmien järvi") on 25 mailia (noin 40 kilometriä) pitkä jääkautinen vuono tai lahti Irlannissa Inishowenin niemimaan ja Fanadin niemimaan välissä Donegalin kreivikunnassa. Se on Carlingford Loughin ja Killary Harbourin ohella yksi Irlannin kolmesta jääkautisesta vuonosta.


title: Hyvä voittaa

text: Hyvä voittaa on suomalaisen laulaja-lauluntekijä Juha Tapion seitsemäs studioalbumi. Se julkaistiin 21. syyskuuta 2011. Albumi ylitti platinalevyyn oikeuttavat 20 000 kappaleen myynnin kahdessa päivässä nousten suoraan Suomen virallisen albumilistan kärkeen.


title: Hyvä voittaa

text: Hyvä voittaa valittiin vuoden 2012 Iskelmä-gaalassa vuoden 2011 parhaaksi albumiksi. Albumi ylitti kaksinkertaisen platinamyyntirajan 11. kesäkuuta 2012.


title: Hyvä voittaa

text: Albumilta on julkaistu kolme singleä; "En mitään, en ketään", "Sitkeä sydän" ja "Rakastan niin kauan kuin mä voin". Lisäksi kappaleista "Sitkeä sydän" ja "Rakastan niin kauan kuin mä voin" on kuvattu musiikkivideot. Lisäksi Juha osallistui "Sitkeä sydän"-kappaleella "Syksyn sävelen".


title: Hyvä voittaa

text: Kaikki sävellykset ja sanoitukset ovat Juha Tapion käsialaa


title: Ariel Zeevi

text: Ariel Zeevi (, s. 16. tammikuuta 1977 Bnei Brak) on israelilainen judoka. Hän on olympia- ja MM-mitalisti sekä nelinkertainen Euroopan-mestari.


title: Ariel Zeevi

text: Zeevi sai pronssia vuoden 2004 Ateenan olympialaisten 100 kg:n painoluokassa. Sydneyn olympialaisissa 2000 hän oli samassa sarjassa viides. Münchenin MM-kilpailuissa 2001 hän sai avoimessa luokassa hopeaa. 100 kg:n sarjassa hän on ollut MM-kilpailuissa viides Birminghamissa 1999 ja seitsemäs Pariisissa 1997.


title: Ariel Zeevi

text: Zeevi on voittanut 100 kg:n painoluokan Euroopan-mestaruuden Pariisissa 2001, Düsseldorfissa 2003, Bukarestissa 2004 ja Tšeljabinskissa 2012. EM-hopeaa hän on saanut samassa sarjassa Rotterdamissa 2005 sekä pronssia Bratislavassa 1999, Belgradissa 2007, Lissabonissa 2008 ja Wienissä 2010. Lisäksi hän on ollut EM-kilpailuissa viides Mariborissa 2002, Tampereella 2006 ja Tbilisissä 2009 sekä seitsemäs Istanbulissa 2011.


title: Ariel Zeevi

text: Zeevi saavutti alle 20-vuotiaiden EM-kilpailujen 86 kg:n painoluokassa pronssia Lissabonissa 1994 ja kultaa Valladolidissa 1995. Hän on saavuttanut maailmancup- ja Continental Open -kilpailuissa yhdeksän turnausvoittoa, kolme kakkossijaa ja yhdeksän kolmossijaa sekä Masters-, Grand Prix - ja Grand Slam -kilpailuissa yhden voiton, yhden kakkossijan ja kaksi kolmossijaa. Hän on voittanut kaksitoista Israelin-mestaruutta.


title: Cork Harbour

text: Cork Harbour on luonnonsatama ja estuaari Leejoen suulla Irlannissa Corkin kreivikunnassa. Siitä on mainittu, että se olisi "maailman toiseksi suurin luonnonsatama maailman merenkulkualueilla" (Australian Sydneyssä olevan Port Jacksonin jälkeen).


title: Cork Harbour

text: Cork Harbour käsittää suuren joukon saaria, joista asuttuja ovat:


title: Milan Ercegan

text: Milan Ercegan (18. huhtikuuta 1916 – 11. tammikuuta 2011) oli jugoslavialainen painivaikuttaja, joka teki mittavan elämäntyön lajin parissa.


title: Milan Ercegan

text: Ercegan toimi 16 vuoden ajan vuosina 1956-1972 kansainvälisen painiliiton FILA:n pääsihteerinä. Vuonna 1972 hänet valittiin ranskalaisen Roger Coulonin seuraajaksi FILA:n puheenjohtajaksi, missä toimessa hän työskenteli 30 vuotta. Erceganin avustuksella järjestettiin ensimmäisen kerran vuonna 1973 painin maailmancup. Hänen puheenjohtajakaudellaan FILA:n 40 000 Sveitsin frangin velka muuttui 15 miljoonan ylijäämäksi. Ercegan toimi aktiivisesti naispainin kehittäjänä, ja painityyli teki ensiesiintymisensä olympialajina Ateenassa 2004. Hänen esityksestään alettiin järjestää juniorien maailmanmestaruuskilpailuja ja kadettien maanosakohtaisia mestaruuskilpailuja. Painin historiaa käsitteleviä kirjoja Ercegan julkaisi yhteistyössä bulgarialaisen Raiko Petrovin kanssa kolme kappaletta. Hän oli myös mukana käynnistämässä painivalmentajien koulutustoimintaa ja suunnitelmaa, jossa kehitysmaihin lähetettiin painitarvikkeita.


title: Milan Ercegan

text: Ercegan jäi eläkkeelle FILA:n puheenjohtajan virasta vuonna 2002, jolloin hän oli 86-vuotias. Hänen seuraajakseen valittiin sveitsiläinen Raphaël Martinetti. Ercegan nimettiin ensimmäisten joukossa vuonna 2003 FILA:n kunniagalleriaan. Hän kuoli 94-vuotiaana vuonna 2011.


title: Mike Iggulden

text: Michael Brian "Mike" Iggulden (s. 9. marraskuuta 1982 St. Catharines, Ontario, Kanada) on kanadalainen jääkiekkoilija, joka pelaa Elitserien-joukkue Rögle BK:ssa. Hän on pelipaikaltaan keskushyökkääjä, pelityyliltään voimahyökkääjä ja laukoo oikealta. Isokokoinen Iggulden on pelannut NHL:ssä yhteensä 12 runkosarjaottelua tehopistein 1+4=5 sekä keräten neljä jäähyminuuttia.


title: Mike Iggulden

text: OHL-joukkue Ottawa 67's varasi Igguldenin 244. pelaajana vuonna 2000. Hän ei kuitenkaan ikinä siirtynyt CHL:ään, vaan Iggulden kävi vuodet 2001–2005 Cornellin yliopistoa. Hän voitti ECAC:n mestaruuden vuosina 2003 ja 2005. Viimeisellä yliopistokaudellaan 2004–2005 Iggulden toimi Cornellin varakapteenina ja oli kymmenellä osumallaan joukkueen kolmanneksi paras maalintekijä. Hän pelasi kauden aikana myös kuusi ottelua AHL-joukkue Rochester Americansissa.


title: Mike Iggulden

text: Igguldenia ei ikinä varattu NHL:ään. Hän siirtyi vapaana agenttina try-outille AHL-joukkue Cleveland Baronsiin syyskuussa 2005 ja sai sopimuksen Iggulden oli kaudella 2005–2006 tehoilla 22+26=48 joukkueen toiseksi paras pistemies ja kolmanneksi paras maalintekijä. Hän teki tammikuussa 2006 kaksivuotisen sopimuksen NHL-joukkue San Jose Sharksin kanssa. Kaudeksi 2006–2007 Sharksin farmijoukkueeksi tuli Worcester Sharks, jonka kolmanneksi paras pistemies ja maalintekijä Iggulden oli tehoilla 30+27=57. Hän jakoi myös tehoilla 3+3=6 joukkueen sisäisen pistepörssin voiton Graham Minkin kanssa kevään 2007 pudotuspeleissä.


title: Mike Iggulden

text: Iggulden teki heinäkuussa 2007 vuoden mittaisen jatkosopimuksen San Jose Sharksin kanssa. Kaudella 2007–2008 hän voitti tehoilla 29+37=66 farmijoukkue Worcester Sharksin sisäisen piste- ja maalipörssin. Kauden aikana ssakin pelannut Iggulden pelasi kauden aikana myös yhden NHL-ottelun. Hän teki NHL-debyyttinsä 18. helmikuuta 2008 vieraissa New York Islandersia vastaan ja sai ottelussa jääaikaa 5.53 minuuttia.


title: Mike Iggulden

text: Kaudeksi 2008–2009 Iggulden siirtyi yksivuotisella sopimuksella New York Islandersin organisaatioon. Hän pelasi suurimman osan kaudestaan farmijoukkue Bridgeport Sound Tigersissa, jonka paras pistemies ja syöttäjä Iggulden oli tehoilla 25+41=66. Hän pelasi kauden aikana myös AHL:n tähdistöottelussa. Iggulden pelasi myös 11 ottelua Islandersissa tehoin 1+4=5. Hänen NHL-uransa avausmaali syntyi 12. maaliskuuta 2009 vieraissa Montréal Canadiensin Carey Pricen taakse.


title: Mike Iggulden

text: Heinäkuussa 2009 Iggulden teki vuoden mittaisen sopimuksen KHL-joukkue Dinamo Riian kanssa. Sieltä hän jatkoi kaudeksi 2010–2011 Sveitsin National League A:n SCL Tigersiin, jonka sisäisen piste- ja syöttöpörssin Iggulden voitti tehoilla 12+28=40.


title: Mike Iggulden

text: Kesäkuussa 2011 Iggulden teki yksivuotisen sopimuksen Elitserienin nousijajoukkue Växjö Lakersin kanssa. Hän oli kaudella 2011–2012 tehoilla 13+21=34 joukkueen toiseksi paras pistemies ja maalintekijä. Iggulden pelasi kuitenkin vain 41 runkosarjaottelua, sillä hän sai joulukuussa 2011 aivotärähdyksen saatuaan Brynäs IF:n pelaajan olkapään päähänsä. Ennen tätä Iggulden johti koko Elitserienin pistepörssiä tehtyään 34 ottelussa 32 tehopistettä. Kaudeksi 2012–2013 hän siirtyi vuoden mittaisella sopimuksella Elitserienin nousijajoukkue Rögle BK:hon.


title: Mike Iggulden

text: Iggulden on edustanut Kanadaa kolmessa A-maaottelussa Spengler Cupissa vuonna 2011, jolloin hän teki yhden syöttöpisteen.


title: Topi Helin

text: Topi Helin on suomalainen potkunyrkkeilijä. Helin on kilpaillut K-1-nyrkkeilyssä ja thainyrkkeilyssä, joista jälkimmäisessä hän on moninkertainen Suomen mestari. Helin voitti alle 91 kilon raskaan sarjan maailmanmestaruuden vuonna 2003.


title: Fabian Frei

text: Fabian Frei (s. 8. tammikuuta 1989 Frauenfeld, Sveitsi) on sveitsiläinen jalkapalloilija. Hän edustaa kaudella 2014–2015 sveitsiläistä Baselia ja on pelipaikaltaan hyökkäävä keskikenttäpelaaja.


title: Fabian Frei

text: Frei pelasi Frauenfeldin ja Winterthurin nuorisoakatemioissa ennen siirtymistään Baselin akatemiaan vuonna 2005. Ensimmäisen kutsunsa seuran edustusjoukkueeseen hän sai kaudella 2007–2008, jota ennen hän oli esiintynyt vakuuttavasti nuorisojoukkueissa.


title: Fabian Frei

text: Ensiesiintymisensä Frei teki 22. heinäkuuta 2007 ottelussa Zürichia vastaan. Hän pelasi kauden aikana sekä sarja- että cup-otteluita. Maalitilinsä joukkueessa hän avasi 4. joulukuuta 2008 ottelussa Aarauta vastaan.


title: Fabian Frei

text: Heinäkuussa 2009 joukkueen vahvistettua materiaaliaan huomattavasti kesän aikana, uusi päävalmentaja Thorsten Fink lainasi Frein St. Galleniin. Kahden vietetyn lainakauden aikana hän pelasi yhteensä 64 ottelua ja teki niissä 13 maalia. Kaudeksi 2011–2012 hän palasi takaisin omistajaseuraansa.


title: Fabian Frei

text: Baselissa pelaa myös hänen maanmiehensä ja nimikaimansa Alexander Frei, mutta he eivät ole toisilleen sukua.


title: Fabian Frei

text: Basel:


title: Röyhytattaret

text: Röyhytattaret ("Aconogonon") on tatarkasveihin kuuluva kasvisuku. Röyhytattaret ovat isokokoisia, monivuotisia ruohoja. Niiden kukintotertut ovat runsas- ja pienikukkaisia. Monia suvun lajeista viljellään koristekasveina.


title: Laura Gustafsson

text: Laura Gustafsson (s. 9. heinäkuuta 1983 Mäntsälä) on suomalainen kirjailija ja näytelmäkirjailija.


title: Laura Gustafsson

text: Gustafsson on valmistunut humanististen tieteiden kandidaatiksi Helsingin yliopistosta pääaineenaan kotimainen kirjallisuus. Vuodesta 2007 hän opiskeli dramaturgiaa Teatterikorkeakoulussa, josta valmistui teatteritaiteen maisteriksi 2012.


title: Laura Gustafsson

text: Syksyllä 2010 Gustafsson voitti Vasemmistonuorten novellikilpailun novellillaan "Kesä Rynkyn kanssa". Hänen esikoisromaaninsa "Huorasatu" julkaistiin syksyllä 2011. Se perustui Gustafssonin aiemmin kirjoittamaan samannimiseen näytelmään. Teos oli ilmestymisvuonnaan ehdolla Helsingin Sanomien kirjallisuuspalkinnon ja Finlandia-palkinnon saajaksi. Romaanin käännösoikeudet on myyty Saksaan ja Ranskaan. Gustafssonin toinen romaani, "Anomalia", ilmestyi syksyllä 2013 ja kolmas, "Korpisoturi", vuonna 2016.


title: Laura Gustafsson

text: Vuonna 2012 Gustafssonin aloitti kuvataiteilija Terike Haapojan kanssa taiteellistieteellisen "Toisten historia" -hankkeen, jossa tutkitaan maailmanhistoriaa eläinten näkökulmasta. Projekti pitää sisällään näyttelyitä, seminaareja, tekstejä ja interventioita. Toisten historia -blogissa käsitellään oheismateriaalia, kehitellään ideoita ja raportoidaan toiminnasta. Vuoden 2013 lopulla hankkeeseen kuuluva Naudan Historian Museo -näyttely oli esillä Helsingin Kaapelitehtaalla. Naudan Historian Museon tarkoitus on kertoa historiaa jonkun muun eläimen kuin ihmisen näkökulmasta. Hanke palkittiin Vuoden Kiila -palkinnolla 2013.Suluissa on mainittu teatteri, jossa näytelmä on saanut kantaesityksensä.


title: Bruno César

text: Bruno César Zanaki (s. 3. marraskuuta 1988 Santa Bárbara d'Oeste, Brasilia) on brasilialainen jalkapalloilija. Hän edustaa Portugalin pääsarjassa pelaavaa Sportingia ja on pelipaikaltaan hyökkäävä keskikenttäpelaaja.


title: Bruno César

text: Bruno César siirtyi lissabonilaiseen Sportingiin neljävuotisella sopimuksella marraskuussa 2015 toisesta portugalilaisseurasta Estorilista. Hän ehti edustaa Estorilia ainoastaan 11 ottelussa.


title: Jääpallon SM-kilpailu 1909

text: Suomen jääpallomestaruus ratkaistiin talvella 1909 cup-kilpailussa. Kilpailuun osallistui viisi joukkuetta, helsinkiläiset Polyteknikkojen Urheiluseura, Helsingin IFK ja Unitas, sekä viipurilaiset Reipas ja Viipurin IFK. Kiinnostusta SM-kilpailuihin osallistumiseen oli muuallakin kuin Helsingissä ja Viipurissa, mutta mestaruuskilpailujen kustannukset olivat monille seuroille osallistumisen esteenä.


title: Jääpallon SM-kilpailu 1909

text: SM-kilpailuissa PUS aloitti hallitsevana mestarina suoraan finaalissa, missä se sai vastaansa Helsingin IFK:n. PUS uusi mestaruutensa voittamalla ottelun maalein 6-4.


title: Jääpallon SM-kilpailu 1909

text: Reipas teki ottelusta protestin, mutta se ei aiheuttanut toimenpiteitä.


title: Jääpallon SM-kilpailu 1910

text: Suomen jääpallomestaruus ratkaistiin talvella 1910 cup-kilpailussa. Kilpailuun osallistui vain kolme joukkuetta, jolloin mestaruuden ratkaisemiseen tarvittiin vain kaksi ottelua. Polyteknikkojen Urheiluseura aloitti hallitsevana mestarina suoraan finaalissa. Vastaansa se sai Helsingin IFK:n, joka välieräottelussaan voitti Viipurin Reippaan. Loppuottelussa HIFK ylsi ensimmäiseen mestaruuteensa.


title: Titanic (norjalainen rockyhtye)

text: Titanic on norjalainen rockyhtye. Se toimi ensimmäisen kerran vuosina 1969–1979, mutta perustettiin myöhemmin uudelleen. Yhtyeen muodostivat Kenny Aas, Kjell Asperud, John Lorck, Janne Løseth, Roy Robinson (laulaja) ja lyhyen aikaa John Williamson. Se julkaisi useita menestyneitä albumeita ennen kuin hajosi vuonna 1979.


title: Titanic (norjalainen rockyhtye)

text: Kappaleet sävelsi pääasiassa yhtyeen perustaja Janne Løseth ja Robinson teki niihin englanninkieliset sanat. Lokakuussa 1971 instrumentaalikappale ”Sultana” nousi Englannin singlelistan viidenneksi.


title: Titanic (norjalainen rockyhtye)

text: 1970-luvun lopussa Janne Løseth ryhtyi soolouralle ja julkaisi useita singlejä. Myöhemmin hän siirtyi laulajaksi ranskalaiseen Space-nimiseen yhtyeeseen.


title: Titanic (norjalainen rockyhtye)

text: 1990-luvun lopussa Løseth jätti Space-yhtyeen ja muodosti Roy Robinsonin kanssa duon, joka julkaisi yhden albumin "Lower the Atlantic". Tämä duo oli lyhytaikainen. Vuonna 2006 Løseth kokosi Titanicin uudelleen kolmen uuden soittajan kanssa: Mick Walkerin, Phil Wiltonin ja Didier Blumin. Myöhemmin yhtyeeseen liittyi myös Roy Robinson laulajaksi. Tämä kvintetti julkaisi samana vuonna levyn "I'm the Law". Uusin levy on vuodelta 2009 ja nimeltään "Ashes and Diamonds".


title: Titanic (norjalainen rockyhtye)

text: Vuoden 2009 lopulla Roy Robinson sai aivoinfarktin, jonka takia hän joutui jättämään yhtyeen toistaiseksi. Janne Løseth hoiti tämän jälkeen lauluosuudet. Robinsonin ja Walkerin tilalle kiinnitettiin Chris Kleiner ja Jean-Pierre Sjöberg.


title: William Petzäll

text: William Nils Erich Petzäll (26. elokuuta 1988 Filipstad – 2012 Varberg) oli ruotsalainen poliitikko, joka valittiin parlamenttiin vuonna 2010 Ruotsidemokraattien listalta Taalainmaan läänistä. Hän toimi Sverigedemokratisk Ungdomin eli puolueensa nuorisojärjestön puheenjohtajana vuodesta 2010 muutamia talvikuukausia vuoteen 2011. Ennen parlamenttiuraa hän oli puolueensa kunnanvaltuutettuna Boråsissa neljä vuotta. Hän ei tullut kuitenkaan valituksi parlamenttiin Länsi-Göötanmaan eteläisestä vaalipiiristä, johon hänen kotikaupunkinsa Borås kuului, vaan Ruotsin vaalijärjestelmän erikoisuuksien mukaan siis Taalainmaalta. Sittemmin hän asui Hallandin Varbergissa.


title: William Petzäll

text: William Petzäll toimi aktiivisesti monissa puolueensa elimissä kuten puolueen maahanmuuttopoliittisen jaoston vetäjänä.


title: William Petzäll

text: William Petzällin poliittiseen uraan liittyi myös vastoinkäymisiä. Hänen parlamentin suurimmaksi kohonnut taksilaskunsa herätti huomioita, joskin valtiopäivien turvallisuusosasto oli suositellut taksin käyttöä turvallisuussyistä. Hänellä tiedetään olleen myös päihteiden ja lääkkeiden sekakäyttöä, minkä vuoksi hänellä oli parikin sairaalahoitojaksoa. Viimeksi mainitun ongelman vuoksi hänen katsottiin viisaimmaksi erota puolueensa eduskuntaryhmästä ja hän jatkoi syksystä 2011 riippumattomana kansanedustajana.


title: William Petzäll

text: William Petzällin tiedetään hakeneen apua huumeongelmaansa kesällä 2012 ilman tulosta. Hänet löydettiin kotoaan kuolleena 1. syyskuuta 2012 eikä tapahtumaan arvella liittyvän rikosta.


title: Shirley Muldowney

text: Shirley Muldowney (s. 19.kesäkuuta 1940), syntyjään Shirley Ann Roque, on kaikkien aikojen tunnetuin naispuolinen kiihdytysautoilija. Häntä kutsutaan kiihdytysautoilupiireissä nimellä "1st Lady of Drag Racing". Muldowney oli ensimmäinen nainen, jolle NHRA myönsi Top Fuel kuninkuusluokkaan vaadittavan kilpailulisenssin. Muldowney voitti NHRA:n epävirallisen maailmanmestaruuden Top Fuel luokassa vuosina 1977, 1980 ja 1982 ollen ensimmäinen tupla- ja triplamestari kyseisessä luokassa. Urallaan hän on voittanut tähän mennessä 18 Top Fuel kilpailua. Muldowney vetäytyi kilparadoilta vuonna 2003 Pomonan World Finalsien jälkeen, mutta sittemmin kipinä kilpailemiseen on syttynyt uudelleen ja hänen kerrotaan etsivän yhteistyökumppaneita, joiden taloudellinen tuki tekisi paluun mahdolliseksi.


title: Shirley Muldowney

text:
Shirley Muldowney aloitti katuauto kilpailut Schenectadyssa, New Yorkissa 1950-luvulla. Omien sanojensa mukaan koulunkäynti ei isommin kiinnostanut vaan kilpailu kaduilla Hot Rod autolla oli paljon mielenkiintoisempaa. Shirley avioitui 16-vuotiaana itseään kolme vuotta vanhemman Jack Muldowneyn kanssa, josta tuli myös hänen mekaanikkonsa. Jack Muldowney myös rakensi vaimonsa ensimmäisen dragster kilpa-auton. Jack Muldowneyn verstas sijaitsi osoitteessa 1701 Upper Union Street, Schenectady. Samaisessa Upper Union Streetin ja Regent Streetin kulmauksessa on nykyisin rengasvarasto.
Shirley Muldowney ajoi ensimmäisen kiihdytyskilpailunsa 18-vuotiaana Fonda Speedwaylla vuonna 1958. NHRA:n kilpailulisenssin hän hankki vuonna 1965. Vuosina 1969 ja 1970 Shirley kilpaili U.S. Nationals kisoissa kaksimoottorisella Top Gas luokan dragsterilla. Top Gas luokan suosion hiivuttua, hän vaihtoi Funny Car luokkaan. Ensimmäisen FC -luokan kilpa-autonsa hän osti kilpakumppaniltaan Connie Kalittalta. Näihin aikoihin Jack ja Shirley Muldowney myös erosivat. Shirleyn kertoman mukaan yksi merkittävä syy eroon oli se, että Jack ei olisi halunnut vaimonsa siirtyvän kilpailemaan Nitro-luokkiin. Ensimmäisen ison kilpailunsa, IHRA:n Southern Nationals kilpailun, Shirley voitti vuonna 1971. Vuosina 1972–1977 Shirley ja Connie Kalitta ajoivat tiimikavereina.
Vuonna 1973 saatuaan vaadittavan lisenssin Shirley siirtyi kuinkuusluokkaan, Top Fueliin. Seuraavina vuosina hän voitti ennennäkemättömät kolme mestaruutta. Hänen menestyksensä ei kuitenkaan ollut kaikkien mieleen vaan julkisuudessa esiintyi myös mielipiteitä, joiden mukaan kiihdytysautoilu (tai moottoriurheilu ylipäätään) ei ollut soveliasta naisille. Kiihdytysautoilun grand old man, Don Garlits on kuitenkin sanonut:
"Jos kysytään ketä kilpailijaa kunnioitan eniten, vastaan Shirley Muldowney. Hän menestyi vastoin kaikkia odotuksia. Häntä ei haluttu Top Fuel luokkaan, ei muiden kuljettajien, ei NHRA:n eikä kenenkään muunkaan taholta..."
Shirley itse on sanonut asiasta näin: "NHRA pisti kapuloita rattaisiini aivan joka käänteessä, mutta kun he älysivät kuinka naiskilpailija voi tuoda lisää katsojia, he vihdoin antoivat periksi ja ymmärsivät että tämä voisi olla hyväksi lajille.
Vuonna 1984 Muldowney ajoi pahan kolarin, jossa häneltä murtuivat lantio, molemmat kädet ja molemmat jalat. Puolen tusinan leikkauksen ja yli puolentoista vuoden ankaran kuntouksen jälkeen hän pääsi jälleen jaloilleen ja palasi radalle 80-luvun lopussa. Vailla merkittäviä sponsoreita hän kisasi koko 90-luvun pääosin IHRA:n kilpailuissa. Uransa loppupuolella hän palasi NHRA:n kisoihin ajaen valikoiduissa kisoissa aina vuoteen 2003 asti, jolloin hän lopetti aktiivisen kilpauransa.
Vuonna 2005 ilmestyi hänen elämäkertansa "Shirley Muldowney's Tales from the Track". Kirjan kirjoittaja on Bill Stephens ja kustantaja Sports Publishing LLCShirley oli ensimmäisen kerran naimisissa mekaanikko Jack Muldowneyn kanssa (kuollut vuonna 2007). Tästä avioliitosta hänellä on poika John, joka toimi tallipäällikkönä ja moottori-vastaavana vuodesta 1978 lähtien, jolloin Connie Kalitta jätti teamin. Toistamiseen Shirley avioitui 80-luvun loppupuolella entisen tiimipäällikkönsä Rahn Toblerin kanssa. Tämä avioliitto päätyi eroon vuonna 2006. Shirley Muldowney asuu nykyisin Detroitissa, Michiganissa.


title: Shirley Muldowney

text: Vuonna 1983 hänestä tehtiin elokuva "Heart Like a Wheel", jossa pääosaa näytteli suhteellisen tuntematon Bonnie Bedelia. Shirley itse olisi halunnut pääosan esittäjäksi Jamie Lee Curtisin. Shirley suhtautui koko elokuvaan hieman kriittisesti sanoen ettei se onnistunut kuvaamaan hänen elämäänsä lainkaan hyvin, mutta itse lajille elokuva oli erittäin hyvää mainosta.


title: Erkki Etola

text: Erkki Olavi Etola (s. 14. tammikuuta 1945 Helsinki) on suomalainen liikemies. Hän on koulutukseltaan diplomi-insinööri. Etola johtaa perheyritys Etolaa. Lisäksi hän kuuluu Stockmannin johtoon. Etola omistaa Etola-konsernin yhtiöistä enemmistön eli yli 50 prosenttia, ja yhtiöidensä kautta viitisen prosenttia Stockmannista. Hän kuuluu myös Aldatan suurimpiin omistajiin.


title: Resident Evil: Retribution

text: Resident Evil: Retribution on vuonna 2012 ensi-iltansa saanut Paul W. S. Andersonin ohjaama tieteistoimintaelokuva. Se on "Resident Evil" -elokuvasarjan viides osa. Elokuvaa ei edeltäjistään poiketen esitetty suomalaisissa elokuvateattereissa.


title: Helin

text: Helin on muun muassa seuraavien henkilöiden sukunimi:


title: Suomuevät

text: Suomuevät ("Bathyclupeidae") on ahvenkaloihin kuuluva kalaheimo. Heimon lajit elävät valtamerissä.


title: Suomuevät

text: Suomuevien heimoon kuuluu vain yksi suku "Bathyclupea". Siihen kuuluu lähteestä riippuen 4–7 lajia, muun muassa suomuevä ("Bathyclupea hoskynii"). Suomuevät ovat keskikokoisia kaloja ja saavuttavat pisimmillään noin 30 cm:n pituuden. Ruumiinrakenteeltaan kalt ovat litteähköjä ja pitkulaisia. Selkäevä on lyhyt ja peräevät on pitkä, molemmissa evissä on suomuja. Silmät ja suu ovat suomuevillä kookkaat ja suu on melkein pystysuora. Suomuevien suomut ovat suurikokoisia ja kalat ovat väriltään hopeanharmaita.


title: Suomuevät

text: Suomueviä tavataan melko harvinaisina trooppisilta ja subtrooppisilta vesiltä Intian valtamerestä, Tyynenmeren länsiosasta ja Atlantista Meksikonlahdelta. Ne elävät tyypillisesti syvissä vesissä noin 400–500 metrin syvyydessä merenpinnasta. Suomuevät ovat petokaloja, jotka syövät pääasiassa pienehköjä äyriäisiä.


title: Jokimaan ravirata

text: Jokimaan ravikeskus on vuonna 1981 valmistunut, Lahden Jokimaalla toimiva raviurheilukeskus, johon kuuluvat raviradan lisäksi muun muassa totohalli, katsomo ja ravintolatilat. Vuonna 2011 aloitettiin uuden aition rakennustyöt. Jokimaan ravikeskuksessa järjestetään ravien lisäksi myös muuta toimintaa, kuten messuja ja urheilutapahtumia. Sen omistaa Lahden Hevosystäväinseura ry, joka perustettiin vuonna 1908. Ennen Jokimaan valmistumista ravikilpailuja järjestettiin Lahden vanhalla raviradalla. Vuonna 2010 Jokimaan ravikeskuksen liikevaihto oli noin 3,5 miljoonaa euroa. Keskuksen sisätiloihin mahtuu 2 500 ihmistä ja ulkotiloihin noin 20 000 ihmistä.


title: Jokimaan ravirata

text: Jokimaalla järjestettäviä ravipäiviä on vuodessa 38. Näihin luetaan ”perusravit” sekä muutamat isommat ravitapahtumat, kuten lämmin- ja kylmäveristen Suur-Hollola-ajot ja pikkujouluravit. Näiden lisäksi keskuksessa järjestetään myös harjoitusraveja lähes viikoittain. Ravien yhteydessä järjestetään totopelejä, ja ravien aikana keskuksen ravintolat ja pub ovat auki. Raveja voi seurata aitiosta tai istumakatsomosta.


title: Jokimaan ravirata

text: Itse ravien lisäksi Jokimaan ravikeskuksella järjestetään myös muunlaisia tapahtumia. Keskus vuokraa sisä- ja ulkotilojaan, pysäköintialueitaan, sauna- ja kokoustilojaan, ravintoloitaan ja kabinettiaan niin yksityishenkilöiden kuin yritystenkin käyttöön. Esimerkiksi nuorisolentopalloturnaus Power Cup sekä Neste Oil Rally järjestettiin Jokimaalla.


title: The Avengers (vuoden 2012 elokuva)

text: The Avengers () on vuonna 2012 ensi-iltansa saanut yhdysvaltalainen supersankarielokuva, joka perustuu Marvel Comicsin luomaan Kostajat-supersankariryhmään. Se on Marvel Cinematic Universen kuudes elokuva, ja sen on ohjannut ja käsikirjoittanut Joss Whedon. Pääosissa esiintyvät Robert Downey Jr., Chris Evans, Mark Ruffalo, Chris Hemsworth, Scarlett Johansson, Jeremy Renner, Tom Hiddleston, Clark Gregg, Cobie Smulders, Stellan Skarsgård ja Samuel L. Jackson. Elokuvassa rauhanturvajärjestö S.H.I.E.L.D.:n johtaja Nick Fury värvää Rautamiehen, Kapteeni Amerikan, Hulkin ja Thorin pysäyttämään Thorin veljen Lokin, joka yrittää alistaa Maan ihmiset.


title: The Avengers (vuoden 2012 elokuva)

text: Elokuvan kehittäminen käynnistyi huhtikuussa 2005, sen jälkeen kun Marvel Studios oli saanut lainan Merrill Lynchiltä. "Iron Manin" (2008) suosion myötä, Marvel ilmoitti "The Avengersin" ilmestyvän heinäkuussa 2011. Scarlett Johanssonin roolituksen myötä maaliskuussa 2009, elokuvaa lykättiin toukokuuhun 2012. Whedon, joka palkattiin huhtikuussa 2010, uudelleenkirjoitti Zak Pennin alkuperäisen käsikirjoituksen. Tuotanto alkoi huhtikuussa 2011 Albuquerquessa, New Mexicossa, jonka jälkeen tuotantoryhmä siirtyi Clevelandiin, Ohioon elokuussa ja New Yorkiin syyskuussa. Elokuva muunnettiin 3D-muotoon jälkituotannossa.


title: The Avengers (vuoden 2012 elokuva)

text: "The Avengers" sai ensi-iltansa 11. huhtikuuta 2012 El Capitan Theatressa, Hollywoodissa, jonka jälkeen se ilmestyi elokuvateattereissa Suomessa 27. huhtikuuta 2012 ja Yhdysvalloissa 4. toukokuuta 2012. Elokuva sai lukuisia palkintoja ja ehdokkuuksia, mukaan lukien Oscar- ja Bafta-palkinnot parhaista erikoistehosteista, ja asetti useita tuottoennätyksiä Pohjois-Amerikassa. "The Avengers" tuotti 1,5 miljardia dollaria lipputuloina ja siitä tuli maailman kolmanneksi eniten tuottanut elokuva kautta aikojen. Jatko-osat, "" ja "", saivat ensi-iltansa 1. toukokuuta 2015 ja 27. huhtikuuta 2018, "n" tullessa saamaan ensi-iltansa 26. huhtikuuta 2019.


title: The Avengers (vuoden 2012 elokuva)

text: Asgardilainen Loki tapaa olennon nimeltä The Other, joka johtaa avaruusoliorotua nimeltä chitaurit. The Other lupaa antavansa Maan valloittamista suunnittelevalle Lokille armeijan, jos tämä tuo hänelle suurella potentiaalilla varustetun energialähteen, Tesseraktin. S.H.I.E.L.D.:n johtaja Nick Fury sekä apulaisjohtaja Maria Hill saapuvat syrjäiseen tutkimuslaitokseen, jota evakuoidaan parhaillaan. Siellä tiedemiehet fyysikko Erik Selvigin johdolla tutkivat Tesseraktia. Agentti Phil Coulson kertoo, että kappale on alkanut säteillä erikoista energiaa. Yhtäkkiä Tesserakti aktivoituu ja avaa madonreiän, jonka kautta Loki pääsee Maahan. Loki varastaa Tesseraktin ja orjuuttaa valtikallaan Selvigin sekä osan agenteista, mukaan lukien Clint Bartonin, jotka auttavat häntä pakenemaan.


title: The Avengers (vuoden 2012 elokuva)

text: Hyökkäyksen vastatoimena, Fury aktivoi Kostajat-hankkeen uudelleen. Agentti Natasha Romanoff lähetetään Kalkuttaan värväämään tohtori Bruce Banner, jota tarvitaan jäljittämään Tesseraktia sen gammasäteilyn avulla. Coulson vierailee Tony Starkin luona ja antaa tälle Selvigin tutkimuksen arvioitavaksi, ja Fury antaa Steve Rogersille tehtävän noutaa Tesserakti takaisin.


title: The Avengers (vuoden 2012 elokuva)

text: Stuttgartissa Barton varastaa iridiumia vakauttaakseen Tesseraktin voiman Lokin taistellessa Rogersia, Starkia ja Romanoffia vastaan. Taistelu päättyy Lokin antautumiseen, mutta kun häntä ollaan saattamassa S.H.I.E.L.D.:n huostaan, Lokin velipuoli Thor saapuu vapauttamaan hänet ja yrittää vakuuttaa Lokin hylkäämään suunnitelmansa ja palaamaan Asgardiin. Starkin ja Rogersin kanssa käydyn taistelun jälkeen Thor myöntyy päätökseen vangita Loki helialukseen. Banner ja Stark jatkavat Tesseraktin jäljittämistä.


title: The Avengers (vuoden 2012 elokuva)

text: Kostajien välille alkaa kuitenkin nousta erimielisyyksiä Lokin vangitsemisesta sekä siitä, että S.H.I.E.L.D. aikoo käyttää Tesseraktia asekehitykseen avaruusolioita vastaan. Ryhmän riidellessä, Barton ja muut Lokin hallitsemat agentit hyökkäävät helialukseen ja vaurioittavat sen moottoreita, mikä saa Bannerin muuttumaan Hulkiksi. Stark ja Rogers yrittävät korjata moottorit ja Thor yrittää pysäyttää Hulkin. Romanoff puolestaan taistelee Bartonia vastaan ja onnistuu vapauttamaan tämän Lokin vallasta. Loki tappaa Coulsonin ja heittää Thorin ulos aluksesta ennen kuin pakenee. Hulk puolestaan putoaa maahan hyökättyään S.H.I.E.L.D.:n hävittäjän kimppuun. Coulsonin kuoleman kautta Fury motivoi Kostajia ryhtymään yhteistyöhön. Loki käyttää Tesseraktia avatakseen madonreiän Selvigin rakentaman laitteen avulla Stark-tornin yläpuolelle, jotta chitaurit voivat aloittaa hyökkäyksensä.


title: The Avengers (vuoden 2012 elokuva)

text: Kostajat yrittävät puolustaa New Yorkia, mutta huomaavat jäävänsä alakynteen chitaurien saapuessa Maahan. Banner saapuu ja muuttuu Hulkiksi käyden taisteluun yhdessä Rogersin, Starkin, Thorin, Bartonin ja Romanoffin kanssa evakuoiden samalla siviilejä pois alueelta. Hulk löytää Lokin ja lyö hänet hetkessä. Romanoff ja Selvig puolestaan yrittävät sulkea madonreiän Lokin valtikalla. Sillä välin Furyn ylempiarvoiset yrittävät lopettaa avaruusrodun hyökkäyksen laukaisemalla ydinohjuksen Manhattania kohti. Stark tarttuu ohjukseen ja ohjaa sen läpi madonreiästä kohti chitaurien laivastoa. Ohjus räjähtää, mikä tuhoaa chitaurien emoaluksen ja lamauttaa avaruusolentojen joukot Maassa. Starkin puvusta loppuu teho ja hän putoaa madonreiästä takaisin juuri kun Romanoff sulkee sen. Stark joutuu vapaapudotukseen, mutta Hulk estää häntä osumasta maahan. Taistelun jälkeen Thor palaa Asgardiin Loki ja Tesserakti mukanaan, samalla kun Fury ilmaisee olevansa varma, että Kostajat palaavat jos ja kun heitä tarvitaan.


title: The Avengers (vuoden 2012 elokuva)

text: Lopputekstien välissä näytetyssä kohtauksessa The Other kertoo Lokin hyökkäyksen epäonnistumisesta mestarilleen. Lopputekstien jälkeisessä kohtauksessa Kostajat syövät kaikessa hiljaisuudessa shawarma-ravintolassa.